הוועדה המיוחדת לפניות הציבור, כנסת 23, פרוטוקול מספר 4, 2020-06-29 12:30

יעקב טסלר: שלום, צהריים טובים לכולכם, אני פותח את ישיבת הוועדה בנוגע להתמודדות המגזר החרדי במשבר הקורונה בהיבט ההסברה.

יעקב טסלר: בתחילת דבריי אני רוצה לומר שכשאני הזמנתי את הישיבה חשבתי לנכון לדבר על איך אנחנו נערכים לגל השני, יותר נכון מה היה בגל הראשון ואיך אנחנו מתקדמים הלאה, אבל בפועל אנחנו יושבים פה היום ואנחנו נמצאים באירוע מתגלגל ומתמשך עם הנגיף, אנחנו בתוך הגל השני.

יעקב טסלר: חשוב לי לומר, חברים, ההסברה של הקורונה, של הנגיף, הוא לא קמפיין פרסומי, זה לא מוצר מסוים שאנחנו אמורים לשווק אותו, זה לא עניין של מפרסם וצרכנים ולקוח, מדובר בכלי להצלת חיים וזה הוכח שבמקומות שהייתה הסברה מנענו הרבה, להציל חיים פשוטו כמשמעו.

יעקב טסלר: זה לא סוד שהמגזר החרדי לא נמצא בכל המדיות, הם לא נמצאים בטלוויזיה, הם לא נמצאים באינטרנט, רובם רואים ושומעים את כל הדברים האלה, מקבלים את המשוב ואת האינפורמציה יותר במדיה.

יעקב טסלר: אני חושב שבזמן שאנחנו נמצאים פה, כמו שציינתי, בתוך הגל השני, אנחנו צריכים להפיק לקחים מה היה בגל הראשון.

יעקב טסלר: אני חייב לומר ולציין שלא תחשבו לרגע שלא נעשה שום דבר, נעשה ונעשו דברים מאוד מאוד חשובים, מאוד מאוד יעילים, התפרסו בכל מיני דברים, תיכף ניכנס לגופם של הדברים, אבל בפועל אנחנו ראינו שבהרבה הרבה מקומות ואוכלוסיות במגזר החרדי, וזה לא סוד שזה מחולק בתוך המגזר החרדי לכמה וכמה סוגי פלגים, שלא כל אחד נחשף לכל הדברים שאתם פרסמתם ואנחנו צריכים לתת את הדעת על זה.

יעקב טסלר: לכן דבר ראשון הייתי רוצה לשמוע מכם, מה נעשה בגל הראשון, איזה דברים בוצעו, מה קורה כרגע, איך שאני רואה את זה, לא כאחד שיושב על הכיסא, כאזרח פשוט, בתוך עמי אני יושב, שאפשר לומר, נראה לי חודשיים, אל תתפסו אותי במדויק, שאני לא רואה שום דבר.

יעקב טסלר: איך אומרים באידיש?

יעקב טסלר: אַ בִּיסל, פה ושם אני רואה איזה מודעה, פה ושם אני שומע משהו מסוים, ובשטח זה לא קורה.

יעקב טסלר: בעצם יכול להיות שאנחנו חשבנו שעברנו את הגל הראשון וכולנו שמחים שאנחנו לא נמצאים שם ומתפללים ומבקשים שהאירוע הזה לא יתגלגל, אבל כפי שאנחנו שומעים שבזמן הזה שאנחנו יושבים פה מתקיים במקביל קבינט הקורונה לראות איך אנחנו מחמירים, לצורך העניין, איך אנחנו מגבילים בכל מיני הגבלות למיניהן כדי לעבור את הגל הזה, אז בעצם אני לא יודע מדוע, כמו שציינתי בערך מחודש מאי, הופסקה ההסברה במגזר.

יעקב טסלר: לפני שניכנס לגופם של הדברים הייתי רוצה לשמוע ממר בועז סטמבלר, מנכ"ל לפ"מ, את ההתייחסות שלך לגבי הדברים שאני ציינתי.

בועז סטמבלר: אני רוצה להבין, אתה רוצה את זה בפירוט רב או אתה רוצה באופן כללי?

בועז סטמבלר: כי לפ"מ מרגע שהחל כל נושא הקורונה, לקראת סוף פברואר, מהגל הראשון שאנחנו היינו בפרסומות, אני לא קורא לזה פרסום, אבל ברגע שאני רוכש מדיה אז אני קורא לזה פרסום, עלינו בכלל האוכלוסייה, בכלל המגזרים, בחשיפה מאוד מאוד רחבה ומדי פעם גם בחשיפה כפולה, דברים שאנחנו לא עושים ביום יום כדי להגיע לכל אזרח ואזרח במדינת ישראל על מנת להעביר אליו את ההנחיות ואת ההוראות לטובת בריאות הציבור.

יעקב טסלר: זה באופן כללי עשיתם דברים נכונים, אני כרגע מתמקד במגזר החרדי, איזה פעולות עשיתם בתוך המגזר ובאיזה מדיות.

בועז סטמבלר: אני מציע שעל פעולות בתוך המגזר משרד הבריאות ידבר, אנחנו רכשנו מדיה בכל הערוצים הקיימים במגזר החרדי, בכל העיתונים, באתרים, פשקווילים, כרזות, מכוניות שכורזות לאוכלוסייה.

יוליה מלינובסקי: אתה עושה את זה לא על דעת עצמך, נכון?

יעקב טסלר: תיכף נגיע לזה, חברת הכנסת יוליה, תיכף נגיע, אני גם מייצג את המגזר הרוסי.

יוליה מלינובסקי: לא, אני אסביר לך, אדוני היושב ראש.

יוליה מלינובסקי: אני ביליתי המון שעות בוועדות קורונה, שזה היה בין הוועדות היחידות שדנה בנושא הזה, חלק מהאנשים פה אני ראיתי בזום ויש לי בטן מלאה.

יוליה מלינובסקי: לא סתם באתי לדיון הזה כי היה איזה שהוא גל של האשמות על המגזר החרדי, חלק בצדק, חלק לא בצדק, וזה נבע ממשהו.

יוליה מלינובסקי: זאת אומרת יש לזה סיבות.

יוליה מלינובסקי: אז ברשותך אני אתן פרספקטיבה מה היה שם כי לא נכון לדבר אך ורק על המגזר החרדי.

בועז סטמבלר: אבל זה מה שהוא ביקש.

יוליה מלינובסקי: דקה, אני אסביר ואנחנו ניכנס לזה.

יוליה מלינובסקי: הוא ביקש, אבל הוא גם אמר שאנחנו צריכים לראות את המכלול.

יוליה מלינובסקי: אנחנו לא בגל שני, אנחנו באירוע מתמשך, זה לא גלים, אדוני היושב ראש.

יוליה מלינובסקי: זה לא שזה ניתוח, אתה עושה ניתוח, פותר בעיה וזה נגמר.

יוליה מלינובסקי: לא, האירוע הזה איתנו לפחות עד סוף החורף ואני אגיד לך יתרה מזאת, זה יהיה יותר חמור מזה כי אנחנו נמצאים לקראת החורף בלי חיסונים מספיקים לשפעת, כבר עכשיו יש מחסור עולמי והממשלה שלנו, אני לא יודעת אם הם מודעים לכך, אני לפחות אומרת את זה בכל במה, שאחר כך לא יגידו שלא שמעו, אז תהיה לנו שפעת בחורף שלא יהיו לנו חיסונים ויהיה לנו קורונה בכמויות.

יוליה מלינובסקי: לקחת בחשבון שאלה שני דברים מאוד דומים ואז זה טלאי על טלאי.

יוליה מלינובסקי: אנחנו באירוע מתמשך, צריך להבין את זה.

יוליה מלינובסקי: זה מה שראיתי מוועדת הקורונה ומה שאני כבר חיה ארבעה חודשים.

יוליה מלינובסקי: בדיון הראשון בוועדת הקורונה שאלנו את ראש מל"ל האם יש מטה הסברה מרוכז, לאומי כזה, שמרכז את כל המגזרים.

יוליה מלינובסקי: מה לעשות, מדינת ישראל היא לא אותו דבר, אנחנו לא שבדיה, יש לנו חרדים, יש לנו עולים, יש לנו ערבים, יש לנו בתוך החרדים פלגים כאלה ואחרים, צריך לדבר עם כולם, האם אנחנו יצרנו מין שולחן - - -

יעקב טסלר: יוליה, בואי תתמקדי.

יוליה מלינובסקי: אני אתמקד.

יוליה מלינובסקי: שולחן עגול.

יוליה מלינובסקי: עכשיו ארבעה חודשים עברו, שיענו לי, האם יש שולחן עגול שמרכז את כל האירוע?

יוליה מלינובסקי: האם יש מין כזה נחמן שי, המסביר הלאומי, שמעביר מסרים?

יוליה מלינובסקי: לא היה, ועד היום אין.

יוליה מלינובסקי: היום כל מראיין או מרואיין מדבר בשפה אחרת, אין אחדות במסרים.

יוליה מלינובסקי: פרופ' סדצקי יוצאת ואומרת שלא צריך מסכות, באותו יום יוצא מל"ל ואומר שכן צריך - - -

יעקב טסלר: חברת הכנסת יוליה, את בעצם נוגעת בנקודות על התוכן של ההסברה, אני עדיין לא נמצא בתוכן, אני נמצא כרגע במכלול של הנתונים של ההסברה.

יוליה מלינובסקי: אני אגיד לך, אדוני היושב ראש, ברגע שאתה לא רואה תמונה כוללת, ברגע שאין לך תכנית אז אתה גם כן לא יכול להיכנס בכלל למגזרים, אני כבר לא מדברת על תוכן.

יוליה מלינובסקי: שיגידו לי שיש להם תכנית, שיגידו לי שהם מתכננים את הדברים, שיש להם שפה - - -

יעקב טסלר: תיכף נשמע את ההתייחסות.

יוליה מלינובסקי: רגע.

יעקב טסלר: תשאירי משהו להמשך, יוליה.

יעקב טסלר: או שיש לך עוד משהו, את צריכה לצאת?

יוליה מלינובסקי: כן.

יעקב טסלר: אם את צריכה לצאת אז תגידי את הכול.

יוליה מלינובסקי: אסטרטגיה הסברתית זה נקרא.

יוליה מלינובסקי: יש לכם אירוע צבאי, בצבא יודעים לכנס את דוברות הצבא, לגייס מילואים, אנשים שיודעים לדברר את האירוע.

יוליה מלינובסקי: אצלנו בכל ערוץ שאתה פותח, ערוץ טלוויזיה יושב שם נציג כזה או אחר שמדבר בשפה אחרת, עם הנחיות שונות, אף אחד כבר לא יודע מה מותר ומה אסור ברמות הכי פשוטות של שאלות.

יוליה מלינובסקי: ואני כבר לא מדברת, אדוני היושב ראש, וזה מאוד יעניין אותך שהיום הממשלה עושה הרבה דברים דרך הטכנולוגיה.

יוליה מלינובסקי: למשל את הרכבת פתחו, נכון?

יוליה מלינובסקי: אמרו שיירשמו דרך האפליקציה.

יעקב טסלר: כרטיסים רוכשים דרך ה – נכון.

יוליה מלינובסקי: אז אני צעקתי את הצעקה הזאת בוועדה ואמרתי איך חבר הכנסת טסלר יעשה את זה?

יוליה מלינובסקי: איך חבר הכנסת אבוטבול יעשה את זה?

יוליה מלינובסקי: היינו צריכים להרים טלפון לסגן שר התחבורה מקלב כדי למצוא את ה - - -

יעקב טסלר: כדי למצוא את הפתרון.

יוליה מלינובסקי: אתם, כל אחד עושה עבודה, כל אחד מתאמץ, סביר להניח שכולכם אנשים טובים, אתם כולכם אנשים טובים, בוודאות, אבל אני רוצה לראות את החוט המקשר, אני רוצה לראות אסטרטגיה, איך אתם מדברים עם כל הציבורים, איך אתם מתכללים את האירוע הזה.

יוליה מלינובסקי: הוא רוכש מה שאת אומרת, אתה מנהל את זה במשרד ראש הממשלה, מל"ל הוא בעצם עכשיו גוף על שאף אחד לא יודע מה קורה שם.

יוליה מלינובסקי: איך אתם מתקשרים עם כל הגופים?

יוליה מלינובסקי: איך אתם מתקשרים עם משרדי ממשלה?

יוליה מלינובסקי: איך אתם מתקשרים עם המגזר השלישי?

יוליה מלינובסקי: אני קיבלתי תלונה מבני ברק, מהפלג הירושלמי, שיש להם עיתון, פלס, שהם טוענים שבגלל מחלוקות פנימיות אין שם פרסום על נושא קורונה, אני צריכה לטפל בזה.

יוליה מלינובסקי: אז הנה שמתי את זה לפתחך.

יעקב טסלר: ומה עשית בעניין?

יוליה מלינובסקי: באתי לפה, להעלות את זה לפניך.

יעקב טסלר: חשוב מאוד, תודה.

יעקב טסלר: באמת חשוב.

יעקב טסלר: חברים, לפני שנמשיך הלאה, אני רוצה להתייחס ברצינות לכל הנושא הזה.

יעקב טסלר: איך שאני רואה את הדברים האלה אנחנו מדברים בהצלת חיים, לא מדובר בקמפיין פרסום על מוצר מסוים, אנחנו ראינו שבמקומות שהייתה הסברה ופרסום נכונים מנעו מאנשים, הם קיבלו את המידע הרלוונטי, איך להתנהל, איך להתנהג, איך להזהיר, וזה לא היה בהרבה מקומות.

יעקב טסלר: שוב, היה, אבל.

יעקב טסלר: גב' עינב, בבקשה.

עינב שימרון: קודם כל תודה רבה, אני חושבת שהישיבה הזאת מאוד חשובה, במענה למה שאתה ציינת וחברת הכנסת ציינה עכשיו.

עינב שימרון: אנחנו עבדנו במנגנון מאוד מאוד ברור, היו לנו דוברים וגייסנו משרדים לפי אוכלוסיות, זאת אומרת היה לנו מומחה לאוכלוסייה החרדית, היה מטה הסברה שחיים גריידינגר, שיושב פה לשמאלי, עמד בראשו.

עינב שימרון: לאוכלוסייה הרוסית גייסנו את - - -

יוליה מלינובסקי: לא, סליחה, האוכלוסייה דוברת רוסית, הם יהודים.

יעקב טסלר: חברת הכנסת יוליה, תני לה להשלים את המשפט שלה.

עינב שימרון: האוכלוסייה דוברת רוסית, תודה על ההערה, אני מודה לך.

יוליה מלינובסקי: במיוחד ממך אני מצפה - - -

יעקב טסלר: יוליה, בואי תישארי איתנו עד הסוף, יהיה לך הרבה זמן.

יוליה מלינובסקי: לא, לא, אתה יודע, סמנטיקה גם כן - - -

עינב שימרון: האוכלוסייה דוברת רוסית, הייתה לנו את אולגה מחברת פרטיזן.

עינב שימרון: באוכלוסייה דוברת אמהרית גם כן עבדנו עם גופי התקשורת ועם רופאים וצוותים רפואיים שהם דוברי השפה האמהרית.

עינב שימרון: כנ"ל לגבי החברה הערבית, גם כאן השתמשנו והסתייענו במטה הסברה שהם דוברי השפה הערבית.

עינב שימרון: ותודה על ההערה שלך.

עינב שימרון: בעצם המנגנונים האלה עמדו באופן שוטף, יש לנו גם מתרגמים וגם המשרדים וגם האסטרטגיה וגם לפ"מ, זאת אומרת כל פעם שהייתה הנחיה היא ירדה בבת אחת לכולם וכל אחד הנגיש את זה לאוכלוסייה בהתאמה תרבותית, לא רק בהתאמה שפתית.

עינב שימרון: ולמה אני מתכוונת בהתאמה?

עינב שימרון: ותיכף חיים גריידינגר יספר על הפרויקט המדהים שהוא עשה בחברה החרדית, כנ"ל עשינו בכל שאר האוכלוסיות, גם באוכלוסייה דוברת השפה הרוסית, דוברת השפה הערבית, דוברת השפה האמהרית.

יעקב טסלר: לפני שנשמע את חיים, תתייחסי גם, עינב, למה קורה כרגע בשטח כשאנחנו יושבים פה.

עינב שימרון: בסדר, אולי חיים בפתח דבריו, אני נורא שנראה לכם סרט של דקה וחצי שממש חשוב לנו להראות לכם.

יוליה מלינובסקי: אבל אם כל זה היה למה לא הרגשנו את זה?

עינב שימרון: אז אני אראה לך.

יוליה מלינובסקי: לא, אנחנו צורכים תקשורת, אני עוברת מערוץ לערוץ, שומעת את המרואיינים מטעם משרד הבריאות וכל אחד מדבר בשפה אחרת.

יוליה מלינובסקי: אני אשאל אותך שאלה פשוטה.

יוליה מלינובסקי: אדוני היושב ראש, זו שאלה שאני נתקלתי בה ביום שישי, אולי זה לא רלוונטי למגזר החרדי, אבל עדיין.

יוליה מלינובסקי: שאלו אותי אם אני הולכת עכשיו לים מה עליי לעשות מבחינת המסכה?

יעקב טסלר: חרדים גם הולכים לים.

יוליה מלינובסקי: אבל לא בשבת.

יעקב טסלר: מי מדבר על השבת?

יוליה מלינובסקי: עזוב.

יוליה מלינובסקי: שאלה, הולך בן אדם עכשיו לים, מה ההנחיות?

יוליה מלינובסקי: תאמיני לי, לא מצאנו תשובה אחידה.

עינב שימרון: אז קודם כל באתר משרד הבריאות, שמן היום הראשון שפרץ נגיף הקורונה בארץ ואפילו לפני, הקמנו אתר עם כל ההנחיות, מה עושים בים, מה עושים בפארק, מה עושים - - -

יוליה מלינובסקי: אז אני אסביר איך זה עובד.

יעקב טסלר: שנייה, בבקשה.

עינב שימרון: אני אמתין, זה בסדר.

יוליה מלינובסקי: לא, לא, אני פשוט, את יודעת - - -

עינב שימרון: חברת הכנסת יותר חשובה.

יעקב טסלר: תביני, דבר - - -

יוליה מלינובסקי: לא, אני אסביר לך, אני יכולה לדבר על ההנחיות באתר.

יעקב טסלר: חברת הכנסת יוליה, דקה, דקה.

יעקב טסלר: אני מבין אותך - - -

יוליה מלינובסקי: אבל יש מה שקורה בשטח.

יעקב טסלר: חברת הכנסת, אני מבין אותך, זה דבר כואב, זה דבר שמוציא מאיתנו את האנרגיות.

יעקב טסלר: אנחנו כולנו כל כך רוצים להציל חיים ולהיות שותפים לדבר הזה ואנחנו שומעים את השאלות וכל אחד מאוד מאוד קרוב לנושא הזה, אבל בואו ניתן לה להשלים את המשפט ואחרי זה נמשיך הלאה.

יוליה מלינובסקי: יפה, יש אתר אינטרנט.

עינב שימרון: אני יכולה להשלים?

יוליה מלינובסקי: יש אתר אינטרנט, יופי.

עינב שימרון: לא סיימתי, זה היה המשפט הראשון שלי, זה לא המשפט האחרון שלי.

יוליה מלינובסקי: אני רוצה לראות מה כתוב שם.

יעקב טסלר: יוליה.

יעקב טסלר: אני יכול להציע לך משהו?

יעקב טסלר: בואי נתחלף.

יוליה מלינובסקי: לא, אני אגיד לך, אדוני היושב ראש, אני שומעת את זה ארבעה חודשים, אתה מבין?

יעקב טסלר: בואי נתחלף.

יוליה מלינובסקי: ארבעה חודשים יש אתר אינטרנט, אבל אתה יודע מה קורה בפועל?

יעקב טסלר: אַ בִּיסל איפוק.

יעקב טסלר: אַ בִּיסל.

יעקב טסלר: עינב, תמשיכי בדקה.

יוליה מלינובסקי: לא, זה נקרא סיפורי סבתא, אתה מבין?

יעקב טסלר: בסוף נשמע אם זה סיפורי סבתא או לא, קצת סבלנות.

עינב שימרון: מנגנון אחד זה באמת האתר, מנגנון שני זה כל דוברי הרשויות.

עינב שימרון: יש לנו קבוצת ווטסאפ של כל דוברי הרשויות ומה שעשינו זה שכל מידע חדש שהיה אנחנו גם תרגמנו, היו לנו מתרגמים בכל מיני שפות, גם תרגמנו לשפות, גם יצרנו אינפו גרפיקות וגם הוצאנו אותם לשטח, גם דרך ראשי הרשויות, גם דרך קבוצה של דוברי משרדי ממשלה.

עינב שימרון: הייתה לנו קבוצה וישיבות מדי יום עם המל"ל, עם מטה ההסברה הלאומי ועם משרדים נוספים, עם רשויות ודוברי רשויות, ופשוט הוצאנו לכל המנגנונים בשטח, בנוסף לתקשורת, בנוסף לטלגרם, בנוסף לפייסבוק, בנוסף לשת"פים שעשינו עם הדיגיטל, עם הטלוויזיה, בנוסף למרואיינים בכל השפות מכל המגזרים.

עינב שימרון: כולם שיתפו איתנו פעולה, רופאים, אחיות, מכל קצווי הקשת הישראלית, והם גם התראיינו וגם עם קופות החולים וגם עם בתי החולים וכל המערכות חברו ביחד להגיע לכל בית.

עינב שימרון: אין בית בישראל שלא יודע שצריך לעטות מסכה, לשמור מרחק ולהקפיד על היגיינה וללכת להיבדק אם יש לך תסמיני קורונה.

עינב שימרון: אין בית בישראל שלא יודע מה זה בידוד.

עינב שימרון: אנחנו עשינו סקרים חוזרים ונשנים ובכל הסקרים שלנו ראינו שהציבור יודע.

עינב שימרון: לעתים הציבור בחר שלא לנהוג, אבל אין אדם בישראל, אלא אם כן הוא נולד אתמול, שלא יודע שצריך לעטות מסכה, שצריך לשמור מרחק של שני מטרים ושצריך להקפיד על היגיינה.

עינב שימרון: אין אדם כזה במדינת ישראל.

יעקב טסלר: איך הנושא הזה, עינב - - -

עינב שימרון: ועכשיו אני אשמח להגיד מה עשינו, היות שנדרשנו בדיון, אני יכולה לענות גם על האוכלוסייה הערבית, אני יכולה לענות גם על האוכלוסייה דוברת השפה הרוסית - - -

יעקב טסלר: אני אשמח בהמשך לשמוע.

עינב שימרון: אני יכולה גם לענות על העובדים הזרים, אני יכולה לענות על כל דבר, אבל הדיון הזה שאתה כינסת בראשות כבוד יושב ראש הוועדה אמור לדון באוכלוסייה החרדית ומי שניהל את מטה ההסברה, ביחד, בשיתוף פעולה עם לפ"מ, בשיתוף פעולה עם מל"ל, בשיתוף פעולה עם פיקוד העורף - - -

יעקב טסלר: עם כל הגורמים.

עינב שימרון: בשיתוף פעולה עם כל הגורמים היה חיים גריידינגר ואני רוצה מאוד לתת לו את הכבוד לדבר.

יעקב טסלר: תיכף נשמע אותו.

עינב שימרון: ואגב, לא רק חיים גריידינגר, גם עבדנו עם כל הגורמים בתוך מערכת הבריאות, כולל קופות החולים שיש להם גישה לצוותים.

יוליה מלינובסקי: מי ניהל את האירוע?

יוליה מלינובסקי: שיתוף פעולה זה מצוין, מי אחראי על האירוע?

עינב שימרון: אנחנו.

יעקב טסלר: תיכף תקבלי תשובות.

יוליה מלינובסקי: אתם אחראים?

עינב שימרון: כן.

יוליה מלינובסקי: מי יושב ראש השולחן הזה שמנהל את האירוע?

עינב שימרון: חבר הכנסת יעקב טסלר.

יוליה מלינובסקי: לא, האירוע ההסברתי.

יעקב טסלר: ברשותך, עינב, לפני שנשמע את חיים נשמע את חבר הכנסת הרב חסיד ולפני כן, אינטרנט, ווטסאפ, פייסבוק - - -

עינב שימרון: IVR.

יעקב טסלר: טלגרם, טלוויזיה.

עינב שימרון: פשקווילים, עלוני שבת.

עינב שימרון: פשקווילים, מכוניות כריזה.

יעקב טסלר: איך זה מתקשר, מתחבר, למגזר החרדי?

עינב שימרון: אז אני אגיד לך.

עינב שימרון: IVR.

עינב שימרון: קודם כל כיכר השבת וחדרי חרדים ויש הרבה אנשים בתוך האוכלוסייה החרדית שיש להם ווטסאפים.

עינב שימרון: IVR עשינו?

עינב שימרון: עשינו.

עינב שימרון: הקמנו מוקד חרדי - - -

יעקב טסלר: אתם יודעים לומר כמה במגזר החרדי מחוברים לווטסאפ?

עינב שימרון: כן, כן, 1.7 מיליון הודעות IVR נשלחו לאוכלוסייה.

עינב שימרון: העמדנו מכוניות, 15 מכוניות יצאו מדי יום בכל הערים שיש בהן אוכלוסייה חרדית שהסתובבו ברחובות.

עינב שימרון: יש לי תמונות.

יעקב טסלר: את מערבבת פה.

עינב שימרון: מודעות שעשינו, פשקווילים.

עינב שימרון: יש לי תמונות לכול, אם תיתן לי דקה וחצי – כבוד היושב ראש הוועדה, דקה וחצי תיתן לי בבקשה, אני ממש מבקשת, ואני רוצה שתיתן בבקשה שתי דקות לחיים גריידינגר ואני שותקת עד הסוף.

יעקב טסלר: קיבלת.

יעקב טסלר: אני מפעיל סטופר, דקה וחצי.

יעקב טסלר: חיים, להתמקד במה שעשיתם.

עינב שימרון: אבל אתה מרשה לי להראות קודם?

יעקב טסלר: דקה, דקה.

עינב שימרון: טוב.

יעקב טסלר: דבר.

חיים גריידינגר: אדוני היושב ראש, קודם כל תודה רבה על הדיון הזה שאתה מכנס, זה לא מובן מאליו שדנים בדברים לאחור.

יעקב טסלר: בוא תציג את עצמך.

חיים גריידינגר: חיים גריידינגר, בעלים של חברת יחסי ציבור, יועץ אסטרטגי ולצורך הדיון עמדתי בראש מטה ההסברה החרדי מטעם משרד הבריאות בכל הנושא של נגיף הקורונה.

חיים גריידינגר: זה לא מובן מאליו שאתה מכנס דיון במבט לאחור כדי להבין איך הדברים התנהלו וגם להפיק לקחים להמשך.

חיים גריידינגר: אני רק רוצה להגיד, לפני שאני אציג את מה שעשינו, שאני באמת רוצה להודות, זה כאילו נשמע קיטשי, אבל גם האנשים של לפ"מ ישבו פה ואני פעם ראשונה יצא לי לעבוד עם לפ"מ ואמרתי עובדי מדינה, ארבע בצהריים, השיחות שלנו היו בשתיים בלילה, שלוש בלילה, אנשים שאני יודע שלא משלמים להם על זה תוספת שעות נוספות - - -

יעקב טסלר: שליחות.

עינב שימרון: נכון.

עינב שימרון: הציבור, האוכלוסייה.

חיים גריידינגר: עניין אותם להרים קמפיין ולהציל חיים.

עינב שימרון: נכון.

חיים גריידינגר: אני רוצה לפתוח בסרטון קצר שהכנו במיוחד לכבוד הוועדה הזאת, זה לא שודר בשום מקום, זה הוכן במיוחד בשביל הדיון שלכם ואז אני אשמח להרחיב לגבי הפירוט.

יעקב טסלר: הופעת בכורה.

יעקב טסלר: בבקשה.

יעקב טסלר: (סרטון).

יוליה מלינובסקי: נשים לא חולות בקורונה, רק גברים?

יוליה מלינובסקי: יש גרסה לנשים?

יוליה מלינובסקי: סליחה, חבר'ה, זה לא מקובל עליי.

יוליה מלינובסקי: זה פשוט מוציא אותי מדעתי.

יוליה מלינובסקי: אתה עובד מדינה, אתה עושה פה סרטון שפשוט מדיר נשים ממרחב ציבורי.

יוליה מלינובסקי: מה, נשים לא חולות בקורונה?

יוליה מלינובסקי: הכול בסדר, אדוני היושב ראש?

יוליה מלינובסקי: רק גברים?

יעקב טסלר: נתייחס לזה בהמשך.

יוליה מלינובסקי: אני מבקשת, כן.

יעקב טסלר: בהמשך אני אתייחס.

יעקב טסלר: בוא תמשיך.

חיים גריידינגר: כבוד היושב ראש, כפי שיכולת לראות בסרטון, שבאמת מתכלל תקופה ארוכה של עבודה מסביב לשעון, אנחנו מדברים על אנשים רבים שעבדו במשרה מלאה בעניין הזה.

חיים גריידינגר: אני רוצה להחזיר את תמונת המצב אחורה, כשאני נכנסתי לתוך האירוע קצת אחרי פורים, אני רוצה להזכיר שהמגזר החרדי היה בתודעה כוזבת, כמו כשהיינו בהתחלה של האירוע לגבי הקורונה, כמו שאר הציבור, שהיה אתגר מאוד גדול מטעם משרד הבריאות, אני לא רוצה לחלק, זה יהיה מגוחך שאני אחלק ציונים למשרד הבריאות, אבל אני חושב שהמדד האובייקטיבי והתוצאות, איפה שישראל הגיעה בגל הראשון, מדבר בעד עצמו.

חיים גריידינגר: ואם מדינת ישראל אומרת בכל מקום שבגל הראשון הגענו לתוצאות טובות מול מדינות העולם כנראה שלהסברה יש חלק בזה.

חיים גריידינגר: שואלים איפה ההסברה הייתה, אז כנראה שההסברה עשתה את העבודה שלה והגיעה בדיוק למקומות שהיא הייתה צריכה להגיע כדי להציל את הציבור.

חיים גריידינגר: מיד כאשר הנושא הזה עלה לסדר היום אנחנו התחלנו בכל הפעילות הזו שראית, אדוני היושב ראש, כאשר אני מדבר איתך גם על דברים שנעשו ולעולם לא נוכל לקחת עליהם קרדיט, לא משנה אם אני אעמוד בתפקיד הזה או אנשים שיחליפו אותי, כדי להימנע - - -

יעקב טסלר: העניין פה הוא לא קרדיטים כרגע.

חיים גריידינגר: כן, להימנע ממצב שלא נוכל להשתמש באותן טקטיקות בציבורים תת מגזריים בתוך המגזר החרדי שאי אפשר להגיע אליהם בפרסום רשמי ובכל מיני אמצעים כאלה ואחרים וגם האמצעים הללו הופעלו ואנשים לקחו פה את הדברים עד הסוף.

חיים גריידינגר: אדוני היושב ראש, כאשר אנחנו מדברים על מצב שבו אנחנו צריכים ציבור שלם, ואני רוצה לקחת כדוגמה את הנושא של המסכות, משרד הבריאות באמצע אירוע קיבל החלטה מקצועית, כולם זוכרים את זה, שצריך להתחיל לעטות מסכות.

חיים גריידינגר: היה לנו אתגר מאוד גדול, כל הממצאים בשטח הראו שתוך ארבעה ימים מתחילת העבודה שלנו כל הציבור החרדי היה מהודק לגמרי עם הנושא של המסכות.

חיים גריידינגר: כנ"ל בנושאים נוספים.

חיים גריידינגר: אני רוצה עוד מילה אחת, ראיתי פרסומים מקדימים לקראת הכינוס של הוועדה ודיברו על כל מיני נושאים של היומונים והעיתונים והפרסומים, אז חוץ מהפרסומים שהיו אני רוצה להגיד מילה טובה לעורכי העיתונים ולעורכי היומנים, וזה ראיתי מאוד מעניין בקמפיין הזה - - -

יעקב טסלר: גילו אחריות.

חיים גריידינגר: מעבר למה שאנחנו יזמנו ומעבר למה שלפ"מ פרסמו והם פרסמו הרבה - - -

יעקב טסלר: למה הם נאלצו לעשות את זה?

חיים גריידינגר: הם לקחו - - -

יעקב טסלר: למה הם נאלצו לעשות את זה?

חיים גריידינגר: אני אגיד לך את דעתי, רק דעתי, אדוני היושב ראש.

יעקב טסלר: אני מדבר איתך, זו דעתך.

חיים גריידינגר: דעתי שעורכי העיתונים והיומונים החרדיים נמצאים בתוך עמם והם מבינים שיש להם שליחות, בעצם העיתון הזה מגיע לכל אדם.

חיים גריידינגר: מעבר למה שאנחנו עושים הם גם ראו את המאמץ שאנחנו עושים והם נרתמו ויזמו משלהם.

חיים גריידינגר: אני אתן לך דוגמה אחת, עיתון למשל, אני לא רוצה להיכנס פה עכשיו לקרדיטים של שמות, אבל פעולה אחת שבעיניי הייתה הרואית, התחיל לקחת את כל השמות של הנפטרים ממגפת הקורונה, לצערנו, ושם אותם ממש עם שמות ועודד את הציבור לקרוא תהלים.

יעקב טסלר: עשה זעזוע.

חיים גריידינגר: ראיתי בדבר הזה פעילות חינוכית.

חיים גריידינגר: ראינו גם ארגוני הצלה נוספים.

חיים גריידינגר: אני יכול להגיד לך, אדוני היושב ראש, שכשהגענו לפוסק הדור, הרב זילברשטיין, שאתה מכיר, וגם לרב משה שאול קליין ולכל פוסקי הדור קיבלנו מיד דלת פתוחה, המכתבים יצאו במהירות, גדולי הדור הבינו שצריך לחלל פה שבת וצריך להגיד לאנשים לענות לטלפון בשבת וכל הדברים שהיו.

חיים גריידינגר: אני אשמח לענות לשאלות שלך אם יש וצריך להבהיר דברים נוספים, אבל אני רוצה להגיד מילת סיום שאני באופן אישי שמח שהייתה לי הזכות לעמוד בראש המערך הזה בתקופת הגל הראשון, אני חושב שזכינו להערכה, אני בטוח שיש דברים, גם לי באופן אישי, לקחים שצריך להפיק להמשך, אבל אני חושב שבמבחן התוצאה, כשבודקים את הדברים מול הסכנות ותרחישי הייחוס שהיו לנו ומול המשימה שקיבלנו וקבועי הזמן שאנשים עבדו פה מעכשיו לעכשיו, אני חושב שברוך ה' עמדנו במשימה.

יעקב טסלר: תודה, חיים.

עינב שימרון: אני רוצה להראות על הגל השני, זה מהגל השני.

עינב שימרון: זה כבר מהגל השני.

יעקב טסלר: תיכף, תיכף נגיע לזה, אני עדיין בגל הראשון.

יעקב טסלר: אני רוצה, בבקשה, את חבר הכנסת חסיד.

יעקב טסלר: לפני כן, חיים, אני אשאל אותך עכשיו שאלה, יש לך זמן לחשוב עד שהוא ידבר, האם יש לקחים שהפקתם מהגל הראשון או שהכול טוב, הכול ורוד?

יעקב טסלר: אם כן, אם אין לך את התשובה עדיין אז תחשוב.

יעקב טסלר: בבקשה.

אליהו חסיד: שלום.

אליהו חסיד: אני חבר כנסת חדש, נכנסתי בחוק הנורבגי.

אליהו חסיד: אני מגיע מהשטח, אני מגיע גם ממוסדות ציבור, אני חושב שזה מתחלק לשני דברים.

אליהו חסיד: חלק ראשון זה שההוראות לא ירדו בצורה ברורה.

אליהו חסיד: ההוראות, גם למוסדות חינוך, גם לציבור, מי צריך להיות בבידוד, אח שלו, מה עושה אחד שהיה איתו.

אליהו חסיד: ההוראות לא ירדו בצורה ברורה.

אליהו חסיד: זה מתחלק לשני דברים, קודם כל היה נראה שאין בהירות, שאצלכם זה לא ברור, במשרד הבריאות ההוראות לא היו ברורות, לא ידעו בדיוק מה עושים, איך אומרים למוסד איך לפתוח את המוסד, איך לפתוח פנימייה, איך לפתוח גן, איך לפתוח ישיבה.

אליהו חסיד: ההוראות בציבור החרדי לא הגיעו ברורות.

אליהו חסיד: אנשים עד היום מסתובבים, מנהלי מוסדות, אפשר לעבור ולראות שבכל מוסד חינוכי בציבור החרדי נוהגים אחרת, במקום אחד נוהגים כזה קפסולה, במקום אחר נוהגים קפסולה אחרת.

יעקב טסלר: השאלה, חבר הכנסת חסיד, מי אמור לתת את ההוראות, זה אני גם לא יודע, האם משרד הבריאות או האם משרד החינוך או האם מישהו אחר?

אליהו חסיד: את ההוראות האלה אמרו משרד הבריאות, משרד החינוך שלח מכתבים שאין לו הוראות ברורות ממשרד הבריאות ולכן הוא לא נותן הוראות ברורות.

אליהו חסיד: זה דבר ראשון שאצלכם זה נראה, בכל זאת כלפי חוץ, שבתוך משרד הבריאות יש איזה שהוא בלגן עם ההוראות.

אליהו חסיד: דבר שני, צריך לקחת בחשבון, כמו שאמר היושב ראש, שבציבור החרדי יש ציבור גדול שלא רואה את המדיה, לא רואה את כל המדיות המפותחות היום, ווטסאפים וכל הדברים האלה, לא רואים אותם.

אליהו חסיד: לכן זה ששמים מודעה שמרתיעה, זה חשוב מאוד ועשיתם את זה ועשיתם מודעות ברחוב ועשיתם פשקווילים והכול בסדר, אבל הציבור צריך לשמוע יותר מה קורה, נתונים, כמה, מה מו מי, לרזולוציה הזאת לא ירדתם, לספר את הסיפור.

חיים גריידינגר: אני רוצה לענות, אם אפשר להתייחס?

חיים גריידינגר: אני מסכים איתך, אדוני חבר הכנסת חסיד, ובהצלחה בתפקידך, שיהיה בעזרת ה' בהצלחה בשליחות, אני חושב שאתה צודק לגמרי שיש ציבור שבאמת לא מחובר לכל המדיה החדשנית שהבאנו, וזה מאוד מלהיב להראות סרטונים ואני בעצמי נהניתי לראות, אבל בסוף צריך להגיע לכל אחד ואחד ואני רוצה להרחיב ולהתייחס לשאלה.

חיים גריידינגר: אז קודם כל אנחנו מיד הבנו בתחילת האירוע שיש לנו אתגר כזה ולכן עשינו כמה פעולות ואני אפרט לך.

חיים גריידינגר: הפעולה הראשונה, בעצם ייסדנו שיתוף פעולה עם כל העולם הזה שנקרא קווי מידע, כמו איצ'ה מאיר דז'לובסקי עם קו המידע שיש לנו שם בשיא האירוע מאות אלפי דקות צפייה ביום.

חיים גריידינגר: שם אנחנו מעלים כל שעה, שעה וחצי, עדכון, מה קורה, מה ההוראות, מה ההנחיות, לשמיעת הרבנים הקש 1, לשמיעת זה הקש 2, להנחיות עדכניות הקש 3.

חיים גריידינגר: אי אפשר להמציא את הדבר הזה, זאת אומרת הכול אפשר לבדוק אחורה, כל הנתונים קיימים והציבור האזין בהמוניו.

חיים גריידינגר: לאחר מכן ראינו שיש קווי מידע נוספים, החלטנו על מדיניות שאנחנו בחירום לא עושים הבחנות, נתנו לכולם את המידע ומני גירא, מטעמי, עלה לשידור בכל קו שביקש את זה ונתן את המידע.

חיים גריידינגר: דבר ראשון.

אליהו חסיד: בדקתם מי מסתכל בקווים האלה?

חיים גריידינגר: כן.

אליהו חסיד: באיזה גיל מסתכלים בקווים האלה?

אליהו חסיד: תבדוק ותראה שמגיל 35 ומטה שומעים את הקווים האלה.

אליהו חסיד: אף יהודי בגיל 45 לא מרים קו לשמוע את ה - - -

חיים גריידינגר: יפה, אני מסכים איתך - - -

יעקב טסלר: לכן היינו צריכים להתפרס - - -

אליהו חסיד: הייתם צריכים פרסום בבתי כנסת, הייתם צריכים פרסום במקומות ציבוריים.

עינב שימרון: אנחנו עשינו.

חיים גריידינגר: אני מסכים איתך, חבר הכנסת חסיד, נראה לי שבסופו של דבר התשובה תיתן מענה לכול.

יעקב טסלר: תתמצת, בבקשה, חיים.

חיים גריידינגר: הפעולה השנייה זה דבר שנקרא IVR.

חיים גריידינגר: צריך להבין את הכלי הזה כדי להבין מה עשינו פה.

חיים גריידינגר: אנחנו התקשרנו עם חברות שמחזיקות בדאטה, בנתונים, של כל טלפון שיש לו קומה כשרה.

חיים גריידינגר: צריך להבין, אלה פעולות שעולות משאבים אדירים, כל סיבוב כזה זה עשרות אלפי שקלים, להודעה של דקה.

יוליה מלינובסקי: כמה הקמפיין שלכם עלה?

חיים גריידינגר: סליחה, אני רק אפרט על הפעולות.

יוליה מלינובסקי: מעניין כמה זה עלה.

חיים גריידינגר: את צודקת.

חיים גריידינגר: הודעה של דקה.

חיים גריידינגר: ביצענו כמה וכמה מטווחים כאלה כאשר היה לנו מידע חשוב להעביר.

חיים גריידינגר: זו פעולה שנייה.

אליהו חסיד: ואיך זה הגיע לאזרח הפשוט?

חיים גריידינגר: הוא קיבל טלפון, קיבלת טלפון - - -

אליהו חסיד: הודעה קולית?

חיים גריידינגר: לא, טלפון מחייג אליך, אתה עונה: שלום, כאן מני גירא, משרד הבריאות, לידיעתך, מרגע זה חובה לעטות מסכה.

אליהו חסיד: כמה פעמים עשית את זה לאזרח בארבעה חודשים?

חיים גריידינגר: מספר סבבים, אני לא רוצה שתתפוס אותי במילה - - -

אליהו חסיד: כמה פעמים נכנסת לבן אדם כזו שיחה?

חיים גריידינגר: מדובר על שלושה מיליון שיחות שהוצאנו סביב הקמפיין הזה.

חיים גריידינגר: פעולה נוספת זה עלוני שבת, כאשר אנחנו נכנסנו בפרסומים בתוך עלוני השבת שמגיעים לבתי כנסת לציבור שאולי לא מחובר.

חיים גריידינגר: ופעולה אחרונה זה כל מערך ההסברה המבצעית כאשר אנחנו בעצם לקחנו את הערים ואמרנו שהערים ירושלים, בני ברק, בית שמש, ביתר עילית וקרית ספר, הם הרי מיקוד של רוב הציבור החרדי, מדי בוקר בירושלים, ואני שולט בנתונים, בירושלים שלושה רכבים, בני ברק שלושה, קרית ספר שניים.

יעקב טסלר: מובן.

חיים גריידינגר: אני רק רוצה לומר, בבית שמש שילמנו נזקים על רכבים, אנשים עצרו רכבים ואנשים קיבלו מכות למה הם באים להכריז.

חיים גריידינגר: היו לי ראשי עיר שמתקשרים - -

יעקב טסלר: התמודדתם עם קשיים.

חיים גריידינגר: - - בעשר בערב: תשתיקו את זה, יצאתם מכל החורים

אליהו חסיד: זה שההוראות שלכם לא היו ברורות, שאתם לא הייתם ברורים איך צריכים להתנהל במוסדות, לא ענית בכלל תשובה.

יעקב טסלר: בואו נעשה קצת סדר.

יעקב טסלר: אף אחד לא אומר פה שלא עשיתם.

יעקב טסלר: מה שעשיתם מצוין, יותר ממצוין.

יעקב טסלר: 100, חיים.

יעקב טסלר: קיבלת קרדיטים, 100, מה שעשית.

חיים גריידינגר: אני מעביר את זה, ברשותך, לכל אנשי הצוות, אדוני היושב ראש, כי עבדו פה הרבה אנשים.

יעקב טסלר: אני וחבריי פה לצדי מדברים על מה שלא עשיתם, ומה שעשיתם בצורה הטובה שעשיתם, האם התמקדתם במגזר החרדי במקומות הנכונים להביא את המידע?

יעקב טסלר: זה, חברים, האירוע פה.

יעקב טסלר: אם אף אחד לא הבין, על זה התכנסנו.

יעקב טסלר: לכן שאלתי אותך אם יש לך הפקת לקחים מהגל הראשון.

יעקב טסלר: אז, לפני כן, יוליה, בבקשה.

יוליה מלינובסקי: אדוני היושב ראש, בדקנו תוך כדי לגבי ההוראות, לגבי הים, שגם הציבור החרדי מאוד אוהב.

עינב שימרון: זה משרד הפנים.

יוליה מלינובסקי: אין שום דבר.

יוליה מלינובסקי: אגב, זה מאותן סיבות, אף אחד לא יודע מה מותר.

יוליה מלינובסקי: אין מישהו שאחראי.

יוליה מלינובסקי: תראו לי עכשיו פה בין כל האנשים שיושבים פה מי הסמכות שמנהלת את האירוע ההסברתי במדינת ישראל.

יעקב טסלר: בעצם את חוזרת על אותה שאלה, מי מנהל את האירוע.

יעקב טסלר: תיכף נשמע תשובה.

יעקב טסלר: עינב, אני רוצה לפנות למישהו בזום, הוא פשוט יוצא.

עינב שימרון: רק דבר קטן.

יוליה מלינובסקי: כי מזה הכול מתחיל.

עינב שימרון: רק דבר קטן, משפט אחד.

עינב שימרון: אני רק רוצה להגיד, אנחנו לא הדוברים של משרד החינוך, אנחנו לא דוברים של משרד הפנים - - -

יעקב טסלר: בהחלט, של משרד הבריאות.

עינב שימרון: אנחנו לא מנהלים את המדינה, אנחנו מנהלים את משרד הבריאות.

עינב שימרון: גם בהתייחסות של חבר הכנסת המכובד שדיבר עכשיו, אנחנו נותנים למשרד החינוך את ההמלצות שלנו.

יעקב טסלר: במילים פשוטות, בנושא מוסדות חינוך משרד הבריאות לא אמור להעביר את המסרים ואת ההוראות.

יעקב טסלר: אוקיי, קיבלת תשובה לשאלתך.

עינב שימרון: יפה, בנושא של חופי ים משרד הפנים קיבל את ה - - -

יעקב טסלר: אז אנחנו פונים מפה למשרד החינוך, מדוע הם לא פרסמו ולא העבירו את הנתונים שלהם ואת ההוראות למגזר?

יוליה מלינובסקי: לא, אתה מבין?

יוליה מלינובסקי: זה רע מאוד.

עינב שימרון: אני מצטערת, אני לא דוברת של משרד הפנים.

יוליה מלינובסקי: לא, זה לא קשור, כי את צריכה לתת הנחיות והם צריכים לכוון לשטח.

עינב שימרון: אני נותנת הנחיות למשרד המקצועי, המשרד המקצועי מקבל את - - -

יוליה מלינובסקי: בעצם אתה צריך לנהל את זה.

יעקב טסלר: תיכף נגיע, יוליה, תיכף נשמע.

עינב שימרון: המשרד המקצועי מקבל את ההחלטה.

יעקב טסלר: עינב, הסברת את עצמך מאוד טוב.

יוליה מלינובסקי: אז כולם שותפים ואף אחד לא אחראי, הבנו את זה.

יעקב טסלר: ראש העיר, הרב ישראל פרוש, איתנו?

יעקב טסלר: ראש עיריית אלעד.

ישראל פרוש: שלום לך, אדוני היושב ראש.

יעקב טסלר: כן, מה בפיך?

ישראל פרוש: אמרת מקודם משפט, נכון, משרד הבריאות עשו עבודה, שמענו רמקולים, שמענו דברים, אבל תבדקו גם – לצערי, כראש עיר אין לי, דרך אגב זה הפלאפון שלי, אין לי עוד משהו בכיסים אחרים או דברים אחרים, זה הפלאפון שלי וזה מה שיש גם בבית שלי, אותו סוג טלפון.

קריאה: גם אני אותו דבר.

ישראל פרוש: נכון שהיה מדי פעם בפעם הודעה של מני גירא, נכון שמפעם לפעם ראינו איזה שהוא נייר, היו רמקולים אחת לשבוע אולי, כל הדברים האלה הם כאין וכאפס לעומת מה שהעובדים שלי מראים לי שהם קיבלו בתקשורת הכללית.

ישראל פרוש: הרי יש כזה דבר, להם יש את האייפונים ואת כל הדברים האלה.

ישראל פרוש: דרך אגב, גם כיכר השבת וכל הדברים האלה, הם טובים לאלה שיש להם בלאו הכי את כל התקשורת הכללית, לנו אין את הדברים האלה.

ישראל פרוש: וגרוע מכך, הרי זה לא סוד שהבעיה במגזר החרדי, אנחנו שומעים בדיוק כמו כולם ואפילו יותר מזה, לנו יש בעיה, אנחנו משפחות ברוכות ילדים בדירות צפופות מאוד.

יוליה מלינובסקי: זו ברכה, זה לא בעיה.

ישראל פרוש: גם כרגע, כשאלעד נמצאת תחת סגר, עד לדקה הזו אף אחד לא סיפר לנו מה אנחנו צריכים לעשות.

ישראל פרוש: כן, קיבלתי אני איזה שהיא הנחיה בהתחלה, אף אחד לא סיפר מה צריך לעשות, איך צריך לעשות, מה צריכים לעשות בעקבות הסגר או ההסגרים שעושים.

ישראל פרוש: לכן גם אם מראים לך סרטון, דרך אגב סרטון מאוד יפה, של נשמרתם, של בכיות, של מודעות, של טלפונים, שלושה מיליון טלפונים, זה כלום לעומת מה שקורה בתקשורת הכללית.

ישראל פרוש: צודק הרב חסיד ואתה, הרב טסלר, צודקים, זה שהם בראש הכללי חושבים על איך נכנסים לתוך הראש החרדי לא יעזור.

ישראל פרוש: טוב היו עושים אם היו מדברים עם כל עירייה, אם אנחנו היינו נכנסים לתוך בתי הכנסת, אם אנחנו היינו מכניסים מסרונים לתוך הקהילות, אם אנחנו היינו מדברים איתם בצורה הנכונה וחודרים להם לתוך הפרט כדי להסביר לכל אחד איך על פי האדמו"ר והרב צריכים לנהוג.

ישראל פרוש: ולכן הם אולי צודקים שהם ניסו לעשות עבודה נכונה ואתם צודקים שאולי קיבלנו 3% הסברה מ-100% שהציבור הכללי קיבל.

ישראל פרוש: עכשיו לא מדברים על אחורה, טוב תעשה, הרב טסלר, אדוני היושב ראש, והרב חסיד לידך מדבר דברים נכונים, כי הטלפון שאנחנו מקבלים אחרי דקה זה נעלם, על כל טלפון שלנו במגזר הכללי מקבלים 100 הודעות, ווטסאפ או כאלה דברים.

ישראל פרוש: צריכים לחשוב בחשיבה אמיתית ונכונה איך מגיעים לציבור שלנו כי אף אחד שלא יטיף לנו מה זה ונשמרתם מאוד לנפשותיכם, אנחנו הראשונים שמה, רק תסבירו לנו איך עושים את זה.

ישראל פרוש: תודה רבה לכם.

יעקב טסלר: תודה, אדוני.

פיני יצחקי: אתמול בערב, בחדשות ערוץ 12, שזה ללא ספק אולי מדורת השבט הישראלית, הראו בכתבה, הראו סרטון מתוך חתונה שנערכה במגזר החרדי לפני שבועיים או שלושה שהייתה שם שמירה מופתית על ההנחיות.

פיני יצחקי: ראו שם חבורה של חסידים, לא משנה, כולם עם מסכות, רוקדים עם כיסאות בהפרדה.

יוליה מלינובסקי: זה רץ ברשת כבר חודש.

פיני יצחקי: נכון, זה רץ כבר מזמן, אבל אתמול במקרה זה היה שוב ואמרו:

פיני יצחקי: תראו איזה יפה איך יודעים לשמור, לעומת שבמקומות אחרים לא רואים את זה.

פיני יצחקי: הדבר הזה לא היה צומח על קרקע אם היא לא הייתה פורייה, כלומר אם מישהו לא היה עובד על כך, ובאמת כמו שציינו כאן גם חיים וגם עינב, נעשתה פעילות מאוד מרובה.

פיני יצחקי: נכון שבהתחלה גילינו בעיות בהסברה במגזר החרדי, אבל אני חושב שעם הזמן זה השתפר וזאת ההוכחה שטוב שכך.

פיני יצחקי: ההסברה בכלל, וזה חשוב להזכיר פה לכולם, היא לא קובעת את המדיניות, אלא היא נועדה לשרת את המדיניות.

פיני יצחקי: אם חברת הכנסת פה הזכירה שבאמת היו חילוקי דעות מקצועיים ברמות הכי גבוהות אולי, של הרופאים, של הדוקטורים, של אנשי המחקר, שלא החליטו, מכיוון שאנחנו באירוע מתגלגל, כי זו מחלה שאף אחד לא הכיר אותה, כי זו מגפה שלא הייתה כדוגמתה 100 שנה, אז תוך כדי, אז פעם אמרו כן מסכות, אחר כך אמרו לא מסכות.

פיני יצחקי: וראינו את זה גם ברכבת, פעם אמרו כן רכבת תחזור ואחר כך אמרו הרכבת לא תחזור.

יעקב טסלר: תוך כדי תנועה אתם צריכים - - -

פיני יצחקי: תוך כדי תנועה ואתה חייב כל הזמן - - -

יעקב טסלר: ברור.

פיני יצחקי: ולכן באמת נתפס בציבור כאילו בלגן בהסברה, כי היה בעצם בלגן בהנחיות, בלגן ברמה המקצועית, בלגן במה כן לעשות ובמה לא לעשות, זה נעשה תוך כדי תנועה והיו חייבים להגיב על הדבר הזה.

פיני יצחקי: דבר נוסף שהוזכר פה, באמת גם ראש העיר אמר, אני שמעתי את ראש העיר מדבר ברדיו והוא העיד בעצמו שהוא בשיחה קולית הגיע לכל תושבי אלעד.

פיני יצחקי: אני חושב שזה דבר יפה מאוד, שאולי אפילו בציבור החילוני הכללי לא יכול להתבצע דבר כזה, שראש עיר מגיע לכל אחד ואחד.

פיני יצחקי: זו צורה הסברתית מצוינת.

פיני יצחקי: יש לי פה דוגמאות, בערב ל"ג בעומר כותרת ראשית של העיתונים החרדיים: אל תגיעו למירון, תעשו השנה מרחוק.

פיני יצחקי: הדבר הזה לא עולה כסף, הוא מתבצע על ידי תדרוך של העיתונאים, תדרוך של העורכים, הוא לא עולה כסף, אבל האפקטיביות שלו הרבה יותר גדולה מכל מסע פרסום ממומן.

פיני יצחקי: כלומר יש הרבה פעולות שנעשו מאחורי הקלעים, נסתרות מהעין, מה גם שבמקרה היו לנו מספר פלגים במגזר החרדי שלא רצו לשמוע את ההוראות הממוסדות מהמדינה או ממשרד הבריאות, אז היינו צריכים לפעול, וחיים ידע להפעיל את הדברים האלה.

פיני יצחקי: חיים, אם תרצה להרחיב - - -

חיים גריידינגר: אני לא רוצה לשרוף את זה לפעמים הבאות.

פיני יצחקי: בסדר.

פיני יצחקי: אז היו צריכים לעבוד בלוחמת גרילה מאחורי הקלעים, לא ברמה הממוסדת, לא תמיד תחת הסמל של משרד הבריאות או מדינת ישראל.

פיני יצחקי: אלה דברים שנעשו מאחורה והדברים האלה, חלקם עולים כסף, חלקם דרך לפ"מ, חלקם לא עולים כסף, חלקם נעשים בשיחות כאלה ואחרות מתחת לפני השטח ואני חושב שנעשתה גם עבודה שכזאת.

עינב שימרון: דבר על זה שחטפנו מכות פעם בחלק מה - - -

יוליה מלינובסקי: מי הדוברים במגזר החרדי שיודעים להעביר בצורה ה - - -

פיני יצחקי: כבוד היושב ראש, הייתה הערה מקודם של חברת הכנסת שדיברה על היעדר נשים.

יוליה מלינובסקי: כן, זה לגבי הסרטון.

פיני יצחקי: עשיתי תנועה כי רק רציתי להגיד, דבר ראשון, זה לא המקום פה לדון בנושא הזה, כי אנחנו כרגע פעלנו לציבור מסוים, הציבור המסוים הזה - - -

יוליה מלינובסקי: לא, אני התייחסתי לסרטון ההסברה שהוצג כ'הדבר'.

יוליה מלינובסקי: אוקיי, עשיתם את הסרטון הזה עם הדמויות הגבריות, בסדר, יש אלטרנטיבה לנשים?

יעקב טסלר: פיני, אמרתי שנתייחס לזה בהמשך.

פיני יצחקי: בסדר.

יוליה מלינובסקי: לא, זה לא להתייחס ב - - -

יעקב טסלר: למה?

יעקב טסלר: אני רציני.

יעקב טסלר: אני אתייחס לזה.

יוליה מלינובסקי: רגע, יש בבית גם גבר וגם אישה, הוא חשוב והיא לא חשובה?

יעקב טסלר: הם גם אמורים לקבל את ה - - -

יוליה מלינובסקי: אתה יודע מה?

יוליה מלינובסקי: לאמא מושכלת, רוב הסיכויים שהבן שלה יהיה יותר מושכל כי האמא היא זו שקובעת בבית.

יוליה מלינובסקי: אם האמא תדע את החשיבות של הדברים האלה, להיפך, אתם צריכים לפנות לנשים כי הן מנהלות את הבית, היא מנהלת אותך, אתה תעשה מה שאשתך רוצה בסוף.

יעקב טסלר: ברור, ברור.

יוליה מלינובסקי: אתה יודע, אתה האחרון בשרשרת המזון שם.

יעקב טסלר: תודה.

קריאה: אני יכולה הערה?

יעקב טסלר: ממש בדקה.

קריאה: במחקר שנעשה באוניברסיטת בן גוריון על ההסברה של הקורונה בחברה הערבית ובחברה החרדית הם גילו שהנשים הן הסוכנות הטובות להעביר את המידע כי הן באמת מנהלות את משק הבית.

יוליה מלינובסקי: בלי מחקר אמרתי לכם את זה.

חיים גריידינגר: וגם שכרוזים היא ההסברה הכי אפקטיבית.

יעקב טסלר: מר בועז, בבקשה.

יעקב טסלר: אני תלמיד חדש, יש לי עדיין 'ל'.

יעקב טסלר: נראה לי שבמשרד הרישוי זה שנתיים?

יוליה מלינובסקי: לא, 'ל' זה אנחנו, זה ישראל ביתנו.

יוליה מלינובסקי: תיזהר.

יעקב טסלר: כל דבר את מקשרת אלייך.

יעקב טסלר: באמת.

יעקב טסלר: אני לומד, איך הולך הנושא הזה של לפ"מ מול משרדי הממשלה, באופן כללי.

בועז סטמבלר: לפ"מ - - -

יעקב טסלר: אני עוד לא שאלתי את השאלה.

יעקב טסלר: או שאתה כבר קורא את המחשבות שלי ואתה יודע כבר מה לענות לי.

בועז סטמבלר: אני תלמיד חכם.

יעקב טסלר: מכל מלמדיי השכלתי.

יעקב טסלר: איך זה עובד?

יעקב טסלר: המשרד מתקצב אירוע והוא אומר ללפ"מ: קחו איקס כסף ומה לעשות עם הכסף אתם מחליטים איך, מה, מי, מו למי?

יעקב טסלר: או שזה הולך בצורה אחרת, שאתם מגיעים למשרד הבריאות:

יעקב טסלר: כדי להסביר לציבור ולדעתנו זה אירוע ובאירוע הזה אנחנו צריכים להשקיע בדיגיטל ובמדיה ובטלוויזיה ובכל הערוצים ואנחנו צריכים איקס.

יעקב טסלר: איך זה עובד?

בועז סטמבלר: ללפ"מ אין תקציב משלה, לפ"מ היא מפעל עסקי של הממשלה, היא מתנהלת כמו חברה לכל דבר כדי שקמפיין ייצא אל הפועל נדרשים פה בקשה של המשרד עצמו, עם העברת התחייבות תקציבית ובְּרִיף מסודר שאומר מה - - -

יעקב טסלר: על גובה התקציב מחליט המשרד?

בועז סטמבלר: כן, כמובן.

יעקב טסלר: אצלי לא מובן.

בועז סטמבלר: אוקיי.

בועז סטמבלר: ובְּרִיף פרסום שמגדיר גם את קהלי היעד.

בועז סטמבלר: אם אנחנו בקורונה עסקינן, לאורך כל החודשים האחרונים קהלי היעד היו כלל הציבור וכלל המגזרים, למעט אם זה קמפיין ייעודי לחברה הערבית, לדוברי רוסית, אמהרית וכו' וכו', את פריסת המדיה, איפה לרכוש, אנחנו מציעים, לרוב מאשרים את זה עם הלקוח, לפעמים ללקוח יש תיקונים כאלה ואחרים.

יוליה מלינובסקי: הלקוח זה המשרד הממשלתי?

בועז סטמבלר: כן, הלקוח הוא המשרד הממשלתי או גופים חיצוניים, לצורך העניין משרד ממשלתי, ואחרי זה יוצאים לדרך.

יעקב טסלר: לפי מה אתם קובעים בכל מקום?

יעקב טסלר: מה הפרמטרים שלכם?

בועז סטמבלר: לפי מה שמוגדר לנו.

בועז סטמבלר: אם אני צריך עכשיו - - -

יעקב טסלר: זאת אומרת יש בלפ"מ לצורך העניין נציג מהמגזר הרוסי, נציג מהמגזר האתיופי, נציג המגזר האמהרי, נציג המגזר החרדי שיודע לבוא ולכוון אתכם ולומר לכם, כמו שהחברים ציינו פה, במגזר יש איקס אחוזים שמחזיקים בטלפון הזה וחבל להשקיע באינטרנט, חבל להשקיע באתרים.

יוליה מלינובסקי: לא, זה דברים שונים.

יעקב טסלר: צריכים להשקיע, אבל באחוזים – מאיפה אתם לוקחים את המידע?

בועז סטמבלר: בעניין הזה הייתה לנו הכוונה מחיים והמשרד, לצורך העניין.

יעקב טסלר: זאת אומרת באופן כללי, לאו דווקא בקורונה, בכל נושא, בכל פרסום שאתם עושים יש לכם מישהו, נקרא לזה יועץ לאותו מגזר שמייעץ לכם?

בועז סטמבלר: לא בדיוק.

יעקב טסלר: אז איך אתם יודעים באופן כללי?

בועז סטמבלר: אני רוצה לענות.

בועז סטמבלר: כדי להגיע למגזר דוברי הרוסית אני יודע שיש ערוץ טלוויזיה אחד, ערוץ 9, יש עיתונים ויש כמה אתרי אינטרנט.

בועז סטמבלר: אין מעבר לזה.

בועז סטמבלר: בחברה הערבית יש ערוץ של כאן, ערוץ הלא tv, שזה ערוץ פרטי, אתרים.

בועז סטמבלר: המגזר החרדי, אנחנו פעם בשנתיים עושים סקר בחברה הערבית והחרדית, אנחנו יודעים איפה הציבור נמצא ואנחנו מגיעים אליו באמצעים האלה.

פיני יצחקי: אם יורשה לי רק להוסיף על בועז, יש לי פה דוגמה במקרה של התכתבות שלי עם התקציבאית של לפ"מ, היא שלחה לנו לראות קבוצה מסוימת, הנה התמהיל שאנחנו מבקשים ואני כתבתי לה: האם לא חסר קצת התייחסות למגזר החרדי?

פיני יצחקי: אולי לחזק ברדיו?

פיני יצחקי: היא כתבה: מסכימה, נכון, נבקש עוד תוספת.

קריאה: ראית?

קריאה: הוא דואג לחרדים.

פיני יצחקי: בבקשה הנה, אני אומר: אולי חסר רדיו, לחזק?

פיני יצחקי: היא אומרת: אוקיי, נבקש עוד 30,000 שקל לחזק עוד, לחזק את הרדיו של המגזר החרדי, מתוך הבנה שאין טלוויזיה, שאין אינטרנט, שאין דיגיטל וכו'.

יעקב טסלר: אז אם ככה אני מפנה את השאלה הבאה למשרד הבריאות ביחד עם לפ"מ.

יעקב טסלר: פורסם שהשקיעו במגזר החרדי 5.6% מכל התקציב.

יעקב טסלר: כמה המגזר החרדי היום?

בועז סטמבלר: 12.

בועז סטמבלר: תרשה לי לענות קודם?

יעקב טסלר: מה שאתה רוצה, אני איתך.

בועז סטמבלר: לכל שוק יש כללים איך אתה בודק את החלוקה התקציבית בתוכו.

בועז סטמבלר: בעולם הפרסום לא מחלקים מעוגה שלמה את החלק היחסי שלך באוכלוסייה.

בועז סטמבלר: המדיה היקרה, לצורך העניין, היא הטלוויזיה.

בועז סטמבלר: בחברה החרדית אין ערוץ טלוויזיה שמדבר לחברה החרדית והם לא צופים בטלוויזיה, אז אני לא שֹם שם את הכסף.

יעקב טסלר: ולאן אתה כן שם את הכסף?

בועז סטמבלר: אני שם בעיקר בעיתונים, גם ברדיו, יש לנו קול ברמה, רדיו קול חי.

עינב שימרון: הודעות - - -

בועז סטמבלר: בסדר, זה פשקווילים, דיגיטל, הכול מודעות.

בועז סטמבלר: ואני שם גם באתר האינטרנט, בחדרי, כיכר השבת, חרדים 10 וכו' וכו'.

בועז סטמבלר: אתה עשית את החישוב של 5.6, הוא חישוב נכון, אבל אם אני - - -

יעקב טסלר: זה מה שאתם פרסמתם, אני לא יודע חשבון, אני יודע לקרוא.

בועז סטמבלר: אבל אם אני עכשיו מוציא את רכיב הטלוויזיה אז אנחנו מגיעים ל-14%.

בועז סטמבלר: הטלוויזיה היא לא רלוונטית לחברה החרדית.

יעקב טסלר: אני לא עשיתי את החשבון ככה, אני לא יודע לומר לך, אבל אני מאמין לך.

בועז סטמבלר: אני עשיתי כי אני הכנתי את עצמי לאירוע.

יעקב טסלר: זה לא סוד שטלוויזיה עולה יותר כסף, בעשרות אחוזים יותר במדיה הרגילה ולדעתי לא עשו פה איזה השוואה נכונה.

יעקב טסלר: אני לא מבקש ממך לומר כזה דבר, אם בטלוויזיה עולה לי איקס כסף ובמגזר החרדי לא צופים בטלוויזיה, אז החלק הזה אנחנו מוציאים מהמשבצת, זה לא נמצא ואז אנחנו מגיעים ל-5.6.

יעקב טסלר: מה ששמעתי קודם בקשב רב את חיים ואת עינב וראינו את הסרטון היפה שעשיתם, ואני אומר עוד פעם, לא מתלונן, אני מודה על הדברים הטובים שעשיתם, אבל לדעתי ולדעת חבריי היה חסר פה בכל הקמפיין באמת את הפילוח הנכון איך להגיע לכל אחד ואחד.

יעקב טסלר: האמת חייבת להיאמר, ורק האמת, רוב הציבור נמצאים יותר במדיה מאשר נמצאים בווטסאפ ובכל האתרים.

יעקב טסלר: אני לא אומר שלא נמצאים - - -

בועז סטמבלר: תגדיר, למה אתה מתכוון?

עינב שימרון: בפרינט?

יעקב טסלר: בפרינט.

יעקב טסלר: רוב הציבור, זה מציאות.

בועז סטמבלר: עלינו שם כל יום, כל יום.

יעקב טסלר: סליחה, אדוני, אני אסביר את עצמי ממש בדקה ואחר כך נמשיך הלאה.

יעקב טסלר: ילדים קוראים עיתונים, קוראים את הפרינט, אין להם מחשבים, אלה שכן מחוברים לאתרים, אלה שצופים, לא מדובר בגילאים האלה.

יעקב טסלר: כמו שידידי אמר פה קודם, מגיל מסוים יותר מתבגר גם לא נמצאים שם.

יעקב טסלר: אם נעשה את הפילוח הנכון אנחנו נגלה שבעצם התמקדתם ועשיתם דברים נהדרים, אבל לא התמקדתם נכון להביא באופן מעשי ביום יום, כשבן אדם קם בבוקר הדבר הראשון, או שהוא פותח את העיתון, או שהוא שומע מחבר שראה את העיתון, הוא פחות צופה.

יעקב טסלר: לכן אני לא מדבר על מה שהיה, חבל סתם להתמקד.

יעקב טסלר: אנחנו נמצאים פה, אפשר לשבת שעות וימים על מה שהיה ומה כן היה טוב ומה לא היה טוב, מה שהיה טוב אנחנו צריכים לקחת את הדברים הטובים ולהמשיך הלאה, ומה שלא היה טוב לתקן את זה, אבל במיידי.

יעקב טסלר: מה שאישית מציק לי שכבר חודש ימים, אם לא יותר, אומרים באידיש גורנישט וגורנישט, לעומת זאת בטלוויזיה יום יום.

יעקב טסלר: אני לא יודע לומר לכם שעה שעה מכיוון שאני לא צופה, יום יום יש את הפרסום.

יעקב טסלר: איפה אנחנו?

יעקב טסלר: איפה נעלמנו?

יעקב טסלר: איפה אנחנו נמצאים?

אליהו חסיד: אנחנו צריכים לצאת מנקודת הנחה, הציבור החרדי נמצא בבעיה עם הקורונה שעוברת עלינו הרבה יותר מאשר הציבור הכללי.

אליהו חסיד: הסיבה לזה היא הצפיפות שברוך ה', כמו שאמרנו קודם, שבכל בית שבתל אביב גרים עשרה דיירים, מדובר על עשר משפחות, 20 נפש, בבני ברק בבית של עשרה דיירים יכולים אפילו להגיע ל-100 נפשות שגרות באותו בית.

אליהו חסיד: הבעיה בציבור החרדי של הצפיפות היא בעיה הרבה יותר גדולה ממה שקיימת בציבור הכללי.

אליהו חסיד: כך שכשאתה אומר שהשקעת רק 5.6 בציבור החרדי, הייתם אמורים להשקיע הרבה יותר בציבור החרדי כי הבעיה של הקורונה זה ההידבקות של אחד מהשני, היא קיימת בציבור החרדי הרבה יותר.

קריאה: אבל זה לא רלוונטי.

אליהו חסיד: הבנתי את התשובה שלך, שאתה אומר שהכסף הגדול הולך לטלוויזיה, אבל בכללי, אני לא נכנס כעת לאחוזים כי באמת אתה צודק, הטלוויזיה זה הכסף הגדול, אבל ההסברה, כמו שהוא אומר הגורנישט של החודש האחרון זה דבר שזועק לשמים.

אליהו חסיד: מדברים פה על ציבור שגר בצפיפות של 100 נפש בבניין.

אליהו חסיד: איפה ההסברה הצועקת בתקופה הזו?

אליהו חסיד: לא רואים אותה.

אליהו חסיד: אני גר בבני ברק, לא רואים את ההסברה שלכם.

פיני יצחקי: סליחה, אני מחזיק פה ביד מודעות משבת שעברה, פרשת קרח, כ"ח בסיון תש"ף, זה השבת שעברה, כל העיתונים.

פיני יצחקי: כל העיתונים.

עינב שימרון: ביום שישי האחרון הקדשנו קמפיין בכל העיתונים החרדיים, בשישי האחרון.

אליהו חסיד: עמוד אחד בעיתון זה לא נקרא קמפיין.

אליהו חסיד: בעיתון של ערב שבת יש 35 עמודים.

יעקב טסלר: חבר הכנסת חסיד, עינב, אני לא רוצה להביא את הדיון הזה שבפרשת קרח מה היה ובפרשת בלק ובפרשת שלח, לא נכנס לזה.

יעקב טסלר: חברים, עזבו.

עינב שימרון: משפט אחד.

יעקב טסלר: אני אשמע אותך.

יעקב טסלר: אני שוב מחדד, אני לא רוצה לצאת מהמסגרת.

יעקב טסלר: מה שהיה היה, מה שלא היה טוב לא יהיה, אני מפה רוצה לצאת ולשמוע מה מתכננים לעשות, איך מתכננים לתקן מה שלא היה טוב ואם אנחנו מתכוונים באמת, אחרי שאנחנו מבינים שהציבור החרדי לא נמצא בכל המקומות האלה, אני לא כרגע אומר את המשפט, אני רוצה להיות אחראי וזהיר בדבריי, רובם, רובם יכול להיות 90% ורובם יכול להיות 51%, אז אני לא נכנס כרגע לאחוזים בדיוק, להביא להם את האפשרות להיות מודעים בנושא הזה.

יעקב טסלר: ושוב אני חוזר, פעם שלישית, אני מחדד לעצמי ואתם תסבלו שתשמעו אותי עוד דקה, מדובר בהצלת חיים, לא מדובר פה במוצר לשווק, לא רוצה לעשות פה פרסומת.

יעקב טסלר: שתיים, אם היינו חושבים שמדובר בהצלת חיים לא היינו מסתכלים אם עוד אחוז, אם יש לי כן טלוויזיה, אם אין לי לא טלוויזיה, היינו לוקחים את הכסף שנותנים והיינו מתפרסים ומסתערים בכל מקום שאנחנו יודעים שכל מודעה ומודעה – כל דבר שהציבור היה מודע לפני כן היה מונע מאיתנו.

יעקב טסלר: מצד אחד מגיעים ואומרים, כמו שמר פיני אמר קודם, שהוא היה באירוע והוא ראה שהציבור החרדי שמר על ההנחיות.

יעקב טסלר: איך אומרים?

יעקב טסלר: כיף לשמוע.

יעקב טסלר: מצד שני, למרות זאת, זה דיון אחר, אבל אני רק אגע בזה בנקודה, איפה רואים בימים האחרונים את התחלואה?

יעקב טסלר: איפה עשו סקר?

יעקב טסלר: איפה מדברים לעשות סקר?

יעקב טסלר: אז רגע, אם שומרים על ההנחיות אז איך זה קורה?

יעקב טסלר: התשובה לא באה מהשולחן הזה, זה בקבינט הקורונה, שם ייתנו את התשובה.

יעקב טסלר: יש לי את התשובות, אבל האמת זה לא זה, אבל זה מביא אותנו, ידידי, מר פיני, לחשיבה מחודשת, לחשב מסלול מחדש, האם אנחנו משקיעים את כל הדברים הנפלאים שאתם עושים במקום הנכון.

יעקב טסלר: כן, עינב.

עינב שימרון: תודה רבה.

עינב שימרון: אני רוצה רק להגיד משפט.

עינב שימרון: ארבעה משפטים.

עינב שימרון: אחת, מקום המדינה לא נעשה מה שעשינו בחמישה חודשים בכל אוכלוסיית מדינת ישראל.

יעקב טסלר: מברוק, נכון.

עינב שימרון: ועבדנו באמת מחמש לפנות בוקר עד אחת בלילה - - -

יעקב טסלר: נראה לי שהקורונה גם לא הייתה במדינה.

יעקב טסלר: ככה נראה לי.

עינב שימרון: בלי חגים, בלי שבת, בלי ימי מנוחה - - -

יעקב טסלר: שעות נוספות.

עינב שימרון: בלי כלום, בסדר?

עינב שימרון: מתוך שליחות, מתוך שליחות.

עינב שימרון: זה מה שעמד לנגד עינינו, מתוך שליחות והגנה על הציבור, זה המקום שממנו אנחנו באים.

עינב שימרון: זה דבר אחד.

עינב שימרון: דבר שני, תמיד יש מקום לשיפור ואני שמחה שזה חשוב לכם, זה חשוב גם לנו ואנחנו ננסה לשפר בעת הקרובה את הלקחים שהפקנו ולשמר את מה שעשינו, ועשינו באמת דברים שאני אומרת לכם, שום משרד ממשלתי, אני אומרת את זה בהתחייבות, תתבעו אותי אם זה לא נכון, שום משרד ממשלתי מעולם לא עשה את מה שאנחנו עשינו לכל האוכלוסייה במדינת ישראל, אפילו בתקופה הקצרה הזאת, לא עשה מעולם, מקום המדינה.

עינב שימרון: נשפר מה שצריך לשפר.

עינב שימרון: בסוף השבוע הזה היו מודעות, אנחנו נמשיך גם במגמה הזאת וגם במגמות הנוספות של כריזה ושל דברים אחרים.

עינב שימרון: ואני רוצה גם לבקש מכם משהו.

עינב שימרון: כל אדם שעובד בממשלה, בכנסת, כל אחד מבחינתי הוא שליח, כל אחד, כולנו פה בשליחות ציבורית, לא משום מקום אחר, וגם לנו, כל מי שיכול לעזור לנו אנחנו נקבל בשמחה כל עצה וכל רעיון טוב.

עינב שימרון: אנחנו כאן כדי להקשיב ולהשתפר וכולנו פה ביחד למען הציבור בישראל, לא לשום דבר אחר.

עינב שימרון: ותודה רבה.

יעקב טסלר: תודה.

יעקב טסלר: בהמשך למה שהצהרת כאן, עינב, איך את מתרגמת את זה מעשי?

יעקב טסלר: תעדכני אותי?

עינב שימרון: אנחנו נעמוד בקשר.

עינב שימרון: זה תלוי, אני לא קובעת, אני מקבלת תקציב.

עינב שימרון: זה לא תקציב שאני קובעת אותו, אני צריכה לקבל אישורים לתקציב הזה, צריכים לאשר לי, יש מנגנון מקצועי ש - - -

יעקב טסלר: עינב, בכנות, אם את יושבת פה במקום שלי כרגע ואני יושב במקום שלך היית מקבלת את התשובה?

עינב שימרון: מה זה?

יעקב טסלר: אם היית יושבת איפה שאני יושב כרגע ואני במקום שלך, האם היית מקבלת את התשובה?

יעקב טסלר: אם את אומרת לי כן, אני לא ממשיך, אני זורם.

עינב שימרון: אני אומרת לך כן - - -

יעקב טסלר: אבל אני מכיר אותך כאישה כנה.

עינב שימרון: אני אומרת לך כן, ואני רוצה להסביר לך.

עינב שימרון: זה לא עסק פרטי שלי, זה לא שאני קובעת כמה משאבים אני מקבלת.

עינב שימרון: אני פונה ללפ"מ, הם נותנים לי הצעה - - -

יעקב טסלר: אבל את קובעת את גובה הסכום.

עינב שימרון: אבל אני לא מאשרת, יכולים לא לאשר לי.

יעקב טסלר: את קובעת.

יעקב טסלר: ככה הבנתי ממך.

בועז סטמבלר: נכון, אדוני, אבל אנחנו בשנה ללא תקציב וכל בקשה שלה צריכה לעבור ועדת חריגים.

עינב שימרון: יכולים לא לאשר לי.

יעקב טסלר: יכולנו לפתוח את הדיון: רבותיי, אנחנו בלי תקציב, אנחנו נעשה מה שאנחנו יכולים במקסימום ושלום על ישראל.

בועז סטמבלר: לא, אבל אתה לא – אתה לא רוצה לשמוע?

יוליה מלינובסקי: אדוני היושב ראש, אני פשוט חייבת ללכת, ברשותך שתי דקות ואני אעזוב אותך.

יעקב טסלר: אני רוצה שתישארי איתנו.

עינב שימרון: אנחנו כבר מסיימים.

יעקב טסלר: יוליה, את מכבדת אותי שאת פה, תישארי איתנו ואז ניתן לך לדבר בסוף.

יוליה מלינובסקי: מה שקרה בקורונה, כאילו הכול שלום, הכול בסדר אצלנו, אז לא.

יוליה מלינובסקי: כל מה שקרה בקורונה זה פגע קשות, גם ביחסים בתוך החברה הישראלית כולה, החרדים נגד החילוניים, החילוניים זה, זה סגר, אתם מפיצים מחלות.

יוליה מלינובסקי: זה כל כך רע, זה כל כך פוגע.

יוליה מלינובסקי: למה זה קרה?

יוליה מלינובסקי: זה חוסר הסברה, חוסר יכולת לתקשר עם האוכלוסיות.

יוליה מלינובסקי: אל תשכחו, מדינת ישראל זה לא שאנחנו כולנו אותו דבר, חרדים, ערבים, עולים, מבוגרים שלא צורכים - - -

יעקב טסלר: הנגיף הזה לא מזהה את ה - - -

יוליה מלינובסקי: לא, אני רק רוצה להסביר.

יוליה מלינובסקי: זאת אומרת מצוין, מהדורת חדשות בערוץ 12, אתה יודע מה?

יוליה מלינובסקי: זה מכסה פלח מאוד מאוד גדול, אבל יש לך מיליון אנשים שלא דוברי עברית כשפת אם.

יוליה מלינובסקי: אל תשכחו את זה.

יוליה מלינובסקי: הנקודה שאני כל הזמן חוזרת ויגידו לי שאני נודניקית, אבל אני לא נודניקית, זה נקרא מינהל תקין, זה נקרא אסטרטגיה, זה נקרא מחשבה לטווח ארוך.

יוליה מלינובסקי: אתם כל הזמן מכבים שריפות.

יעקב טסלר: סוף מעשה במחשבה תחילה.

יוליה מלינובסקי: אתם כולכם אנשים טובים, אבל אני רוצה לראות מישהו שכל בוקר קם עם דבר אחד, הסברה, הסברה, הסברה, שהוא רואה את כל התמונה הכוללת ולא שיגידו לי: אנחנו זה זה וים זה משרד הפנים וזה זה משרד אחר.

יעקב טסלר: שאלת שאלה, מי מנהל את האירוע.

יוליה מלינובסקי: אין מישהו שמנהל את האירוע.

יוליה מלינובסקי: וגם פה, היא מעבירה בקשות, הוא כן מאשר, הוא מאשר, ועדת חריגים.

יעקב טסלר: לא, ככה זה עובד.

יעקב טסלר: רצינו להבין איך זה עובד.

עינב שימרון: אני רוצה להתייחס.

יוליה מלינובסקי: אתה לא אשם בזה, זו המציאות.

יוליה מלינובסקי: אגב, אתם הייתם צריכים לנהל את זה, או אתם, אבל אתם – אתה יודע מה אני כל הזמן שמעתי במהלך כל ארבעה החודשים האלה בוועדת קורונה?

יוליה מלינובסקי: שכולם שותפים, אבל אף אחד לא אחראי.

יוליה מלינובסקי: אם אתה תשאל עכשיו מי אחראי על זה, הם כולם עובדים ביחד, אבל בסופו של דבר צריך להיות מישהו שהוא מרכז את האירוע, אחראי על האירוע ורואה את התמונה הכוללת.

יעקב טסלר: ברור, ברור.

עינב שימרון: הדבר היחיד שאני כן מוכנה לומר לך, שאני ממשיכה לעשות את הכול עם השר ועם אנשי המקצוע במשרד ועם מטה ההסברה הלאומי ועם המל"ל ועם הלפ"מ ועם כל הגופים הממשלתיים, להמשיך לטייב את ההסברה.

עינב שימרון: אני לא מתחייבת על א' או על ב' או על ג', אני אעשה את המקסימום שאני יכולה שהמידע יגיע לכולם, להשתפר ככל שניתן.

יעקב טסלר: בצורה נכונה.

עינב שימרון: בצורה נכונה ככל שאני אוכל.

יוליה מלינובסקי: והדרת נשים זה רע.

יוליה מלינובסקי: מה שלא תגידו ולא תסבירו לי.

יוליה מלינובסקי: בכל מגזר.

יעקב טסלר: חשבתי שאת נשארת איתנו.

יוליה מלינובסקי: לא, אבל הסרטון הזה הוא כל כך לא נכון.

יוליה מלינובסקי: עשיתם הכול עם הגברים, זה כמו שמחלקת יולדות בלי נשים.

יעקב טסלר: יוליה, ידעת קודם שיש סרטון?

יוליה מלינובסקי: יש סרטון לנשים?

חיים גריידינגר: עשינו.

יוליה מלינובסקי: עשיתם, יופי, בואו נראה אותו.

יעקב טסלר: נשלח לך.

יעקב טסלר: תודה.

יעקב טסלר: מעבר לפרסום שהיה בכל התקופה, מתי שהיה, בנושא של הסברה, היו עוד פרסומים לגבי זכויות, הטבות, בעלי עסקים, אלה שנפגעו, אני לא מדבר כרגע על הצלת חיים, מידע קונקרטי לאנשים שהם אמורים לקבל את המידע הרלוונטי לגבי הדברים שלהם, איפה אנחנו היינו שם?

יעקב טסלר: יכול להיות שבמגזר החרדי אין אנשים, אין אנשים שיצאו לחל"ת?

יעקב טסלר: הרי כולם מובטלים, כנראה לא עובדים.

יעקב טסלר: מה עם זה?

יעקב טסלר: לאן זה נעלם?

חיים גריידינגר: זה פחות לפתחנו, אדוני היושב ראש.

יעקב טסלר: אתה יושב מולי, הסתכלתי עליך.

עינב שימרון: לא, אני אחביא אותו.

יעקב טסלר: אחר כך אני אספר לך משהו באידיש.

יעקב טסלר: מיינד בשוויגער, אתה מכיר את ה –?

חיים גריידינגר: לא, אבל זה כבר נשמע לי מעניין, עם השוויגער.

יעקב טסלר: בועז, מי יודע לתת לי תשובה?

עינב שימרון: זה לא משרד הבריאות.

פיני יצחקי: בוודאי שניתן מענה - - -

יעקב טסלר: בוא נתחיל עם חיים פיטוסי בביטוח לאומי, שמעת את השאלה האחרונה שלי?

חיים פיטוסי: אני שומע אתכם, אבל לא שמעתי את השאלה שלך.

יעקב טסלר: ביטוח לאומי פרסם הנחיות ודרכים לאנשים שהיו זקוקים כדי לדעת איך למלא את הטפסים, איך אלה שנמצאים בחל"ת, איך להגיש לדמי אבטלה?

יעקב טסלר: כל הדברים שנקלעו במשבר הזה.

יעקב טסלר: היכן פרסמו את הדברים, איך הדברים האלה הגיעו לאנשים שאין להם אתרי אינטרנט, אין להם ווטסאפ, אין להם את כל המדיות האחרות, הם נמצאים רק בדיגיטל פרינט, איך המידע הזה הגיע אליהם?

חיים פיטוסי: אנחנו פרסמנו כמובן דרך לפ"מ בכל האמצעים שעומדים לרשותנו, אנחנו גם יכולים תמיד לראות לפי הפידבק שמגיע מהאזורים שאנחנו מפרסמים.

חיים פיטוסי: אנחנו קיבלנו גם בקשות לחל"ת גם בבני ברק, גם בביתר עילית, גם בירושלים.

חיים פיטוסי: אנחנו פרסמנו את זה בעיתונות, במיוחד בעיתונות, וברדיו וכמובן באמצעים שאפשר יהיה לפרסם אותם, אחרים, דרך לפ"מ.

חיים פיטוסי: אבל בייחוד זה עיתונות ורדיו, כיוון, שוב, שאין לנו שום דרך להגיע למקומות אחרים.

חיים פיטוסי: יש גם את מה שהזכיר בועז, את האתרים החרדיים, אבל אפשר היה גם – אנחנו מודעים לכך שלאנשים אין אתרי אינטרנט, איך לשלוח לעתים את הטפסים ורוב רובם, או לא רוב רובם, אבל הרבה מהטפסים שקיבלנו קיבלנו דרך הסניף כיוון שיש תיבה בסניף שאפשר לשים בתוכה את הטפסים.

יעקב טסלר: כל השנה יש את זה, כן.

יעקב טסלר: בן אדם צריך להטריח את עצמו להגיע לשם, אבל אני שואל, שם הוא מגיע לשלשל את הטפסים, אבל איך הוא יודע מה ההטבות, איך הוא צריך בכלל למלא את הטפסים, את כל ההטבות האלה?

חיים פיטוסי: הטפסים, אגב זה שום דבר, זה טופס אחד, אנחנו פישטנו כמה שיותר את המילוי של הטפסים של החל"ת, זה טופס אחד, אין שם הרבה בירוקרטיה, הסרנו את החסמים ועובדה שאנשים שפנו אלינו, שקיבלנו מהם את הטפסים וכמובן גם שילמנו להם.

חיים פיטוסי: יש לנו בבני ברק, למשל, הסניף שלנו מחובר גם לרבנים - - -

יעקב טסלר: חיים, ביטוח לאומי יצאו עם פרסום לגבי דמי אבטלה, אני לא מאמין למה שאני רואה פה, אם זה נכון, סביר להניח שזה נכון, התקציב הכללי היה 1,419,000 ובמגזר החרדי, במקום אחד זה התפרסם, ברדיו, אתה יודע כמה כסף?

יעקב טסלר: 13,000 שקל.

יעקב טסלר: 13,000 שקל, פעם שנייה, מתוך התקציב של 1,400,000 פלוס ואיפה?

יעקב טסלר: ברדיו.

יעקב טסלר: אז מי שלא שומע רדיו אין לו את הגישה, הוא לא יודע.

יעקב טסלר: על הטבות של דמי אבטלה, כדוגמה.

חיים פיטוסי: אתה צריך להבין גם שעובדי הסניף שלנו, גם בירושלים, גם בבני ברק, הם מחוברים לקהילה ואנחנו - - -

יעקב טסלר: איך הם מחוברים לקהילה?

יעקב טסלר: בוא נדבר דוגרי, איך הם מחוברים לקהילה?

יעקב טסלר: באיזה צורה?

יעקב טסלר: במה?

חיים פיטוסי: הביטוח הלאומי עושה פעולות בקהילה, כמו למשל ערבי אינפורמציה למגזרים שונים, לקבוצות שונות באוכלוסייה, גם בבני ברק, גם בירושלים ואנחנו עובדים איתם כל הזמן.

יעקב טסלר: חיים, זה מילים יפות, אינפורמציה, הסברה, יש לנו קשר, איך?

יעקב טסלר: מה?

יעקב טסלר: מו?

אליהו חסיד: איפה רואים אתכם?

יעקב טסלר: באמת אני לא מתכוון פה לקחת את כל החומר שיש בידי, כל משרד ומשרד, רשות המסים, משרד האוצר, משרד הכלכלה ולעבור משרד משרד, אדון בועז, לבדוק כמה פורסם במגזר הכללי ומה לא פורסם כלל במגזר החרדי.

יעקב טסלר: לא נכנס לזה, חברים, עזבו, נתתי לדוגמה.

יעקב טסלר: אני לא הולך להיכנס לזה, אני לא אגמור פה גם בשעה חמש, למרות שיש זמן, נעשה דיון נוסף אם נצטרך, אבל אני מתכוון למשהו אחר לגמרי, אני הבאתי את אלה רק כדוגמאות למה שהיה בעבר, בואו נשים הכול מאחורינו, שוב חוזר על אותו משפט, מה שהיה היה, מכאן להבא.

יעקב טסלר: אנחנו צריכים לתת את הדעת על ההסברה של הצלת חיים, איפה להשקיע, הציבור בגדול במגזר החרדי נמצא בדיגיטל בפרינט ולא נמצא במקומות אחרים, שמה להשקיע יותר.

יעקב טסלר: שם רואים יותר ילדים, כמו שציינתי קודם, שם רואים יותר את המבוגרים, יש את גיל הביניים באמצע, לא אומר, הם נמצאים במקומות אחרים גם.

יעקב טסלר: לעשות חישוב מסלול מחדש.

יעקב טסלר: יחד עם זאת כל ההטבות שמגיעות לכל אחד ואחד, אם מדובר באבטלה, אם מדובר בהטבות של חל"ת, אם מדובר בהטבות של מעסיקים, שבכל המקומות יהיו פרסומים איך להגיש את המאזנים לגבי מעסיקים, איך הם מקבלים את המענקים.

עינב שימרון: אבל זה לא אנחנו.

יעקב טסלר: אני מדבר באופן כללי.

יעקב טסלר: הציבור לא קיבל את המידע.

יעקב טסלר: אם זה הולך דרך לפ"מ, אם, לא יודע, אז צריכים לתת את הדעת על זה.

יעקב טסלר: כן, עינב, מה רצית להגיד?

יעקב טסלר: הבטחתי לך שאני חוזר אלייך, או ששכחת כבר.

עינב שימרון: אני רק רוצה להגיד, אני תמיד אגיד שגם בסוף השבוע הזה, זה לא כל כך מזמן, אם יושבים פה נציגים שמכירים, בטוח שיש פה נציגים, לפחות אחד-שניים, שמכירים את העיתונות החרדית ויודעים שגם בסוף השבוע הזה היה.

עינב שימרון: אנחנו לא ניתן, אם יש עיתון של 35 עמודים, אין היגיון לשים ב-35 עמודים את אותו דבר, יש היגיון לשבוע ויש היגיון בקבועי זמן מסוימים.

עינב שימרון: אנחנו מודעים לחשיבות של העיתונות החרדית, אנחנו רואים בכם שותפים מלאים לדרך שלנו ועבדנו מאוד יפה ביחד.

אליהו חסיד: מערכת הבחירות, אלה שמנהלים את הקמפיין יודעים להגיע כשיש 35 עמודים.

עינב שימרון: אני לא קשורה לבחירות, אני מצטערת.

אליהו חסיד: הם יודעים להגיע לכולם.

עינב שימרון: אני לא בחירות, אני מצטערת.

אליהו חסיד: כן, אבל אפשר להתייעץ בציבור החרדי, יורדים לרבנים, יורדים לקהילות.

עינב שימרון: מבחינתי חיים גריידינגר הוא - - -

אליהו חסיד: ואז מגיעים לכל אחד, זה לא דווקא עוד עמוד בעיתון או פחות עמוד.

עינב שימרון: אני התייעצתי לאורך כל הדרך עם הציבור החרדי ועם אנשים מתוך הקהילה החרדית, הם היו חלק מאוד מרכזי בקמפיין החרדי.

יעקב טסלר: מובן.

יעקב טסלר: אני רוצה לפנות, בבקשה, לעיריית בני ברק, נמצא איתנו קיבי הס.

עקיבא הס: איתכם, שומע.

יעקב טסלר: שלום לך.

יעקב טסלר: תתמקד, קיבי, בקצרה, חד וקולע.

עקיבא הס: קודם כל אני רוצה קצת לקלקל את החגיגה.

עקיבא הס: אני שומע כאן את החברים ממערך ההסברה ואני אומר להם תודה רבה, אבל אני רוצה לשאול שאלה קשה ושאלה כואבת, אמיתית.

עקיבא הס: קודם כל מה זו הסברה.

עקיבא הס: הסברה זה העברת הנחיות?

עקיבא הס: הסברה זה הנחתה או הסברה זו הבנת סיטואציה?

עקיבא הס: אני מייצג את בני ברק, עיר של 210,000 תושבים, עיר שהייתה בחזית הקורונה, אנחנו מוצאים את עצמנו, כן, עם המון המון כרוזים, המון רמקולים, מי שיוצא מהבית הוא רוצח, או הודעה: 'זלזלת הדבקת'.

עקיבא הס: חרדי, הופה הופה הופה, למה אני רוצח?

עקיבא הס: ומי אמר שאני מזלזל?

עקיבא הס: אני עושה את הוראת רבותיי.

עקיבא הס: תסבירו לי.

עקיבא הס: אני רוצה לתת דוגמה.

עקיבא הס: מדינת ישראל במשך חודש שלם ראתה ערב ערב את ראש הממשלה ואיתו את שר הבריאות הקודם, כשראש הממשלה מסביר לנו ככה מתעטשים, מצייר לנו גרף מה קורה בכל עיטוש, איך עובר הנגיף, יושב המגזר החרדי, אני לא רוצה לדבר באחוזים, אבל עשרות אחוזים, לדעתי חוצה את רף ה-50%, כפי שאמר חבר הכנסת הרב חסיד, כפי שאמר כאן ראש עיריית אלעד, פשוט לא מודע לחגיגה.

עקיבא הס: זאת אומרת כל מה שנקרא הסברה, הבנה והפנמה, הוא נמצא בחוץ.

עקיבא הס: נכון, צודקים נציגי משרד הבריאות ולפ"מ, היו מודעות, 'זלזלת הדבקת'.

עקיבא הס: חבר'ה, זה לבוא לציבור החרדי עם לום של 100 קילו על הראש ולהגיד לו: חביבי, אל תפיץ מחלות כי אם תפיץ לא תסלח לעצמך.

עקיבא הס: זה נכון, אבל תשתפו אותנו, תסבירו.

עקיבא הס: ופה אני שואל שאלה, השלטון המרכזי, נקרא לזה הממשלה, מול השלטון המוניציפלי, אנחנו מוצאים את עצמנו מפרקים מוקשים בידיים חשופות, ממש כך.

עקיבא הס: אני אתן לכם דוגמה.

עקיבא הס: הנחיות פשוטות, יש תו סגול לאירועים, שואל בן אדם נורמלי, ושאל את זה כאן חבר הכנסת הרב חסיד, אדוני היושב ראש, גם אתה העלית את זה, איך מתנהלים בחתונה?

עקיבא הס: רוקדים, לא רוקדים, נותנים ידיים, לא נותנים ידיים?

עקיבא הס: מה עושה גיל הזהב, מותר לארח, אסור לארח?

עקיבא הס: חברת הכנסת יוליה העלתה כאן את הנושא של חופי הים, זה לא רק חופי הים, שאלה פשוטה, איך עושים בידוד בבית חרדי?

יעקב טסלר: ברור.

יעקב טסלר: קיבי, ברור.

יעקב טסלר: בעצם ההסברה מתרחבת להרבה פרמטרים ולהרבה נקודות ועל זה צריך לתת את הדעת.

עקיבא הס: אדוני היושב ראש, אנחנו רוצים לציין מה אנחנו כן עשינו.

עקיבא הס: אנחנו מוצאים את עצמנו חשופים, עירייה שמתמודדת עם מספר חולים גדול ועם כשלי הסברה של המערכת, שהייתה אמורה לשבת איתנו.

עקיבא הס: אני שואל שאלה, גם את נציגי לפ"מ, אולי במקום לתכנן תכניות אסטרטגיות של פיזור הכספים, שבו עם הרשויות בהתאם לצורך.

עקיבא הס: רשות שיש לה חוף ים צריכה הסברה על חוף ים, רשות שיש לה מגזר חרדי צריכה הסברה למגזר חרדי.

עקיבא הס: רשות צפופה יותר צריכה הסברה לרשות צפופה.

עקיבא הס: רשות עם אחוזי תחלואה גבוהים צריכה הסברה מותאמת.

עקיבא הס: רשות שהיא הטרוגנית ולא הומוגנית, יש שם שכבות שונות של קהלים - - -

יעקב טסלר: לשלב כוחות ביחד ולכל אחד יש את המיוחדות אצלו בעיר שהוא מכיר את כל הנתונים.

עקיבא הס: לשלב כוחות ביחד.

עקיבא הס: אני אתן לכם דוגמאות.

עקיבא הס: למשל על המסך, דברים שאנחנו עשינו לבד, רק תסתכלו, בכמויות, שרשות עירונית צריכה לעשות לבד, אנחנו עשינו אולי ארבעה או חמישה כינוסי רבנים, אנחנו עשינו - - -

יעקב טסלר: קיבי, תודה.

יעקב טסלר: אני חייב להמשיך הלאה.

יעקב טסלר: תודה.

יעקב טסלר: ואני מקווה שלא תהיה לכם הרבה עבודה בתקופה הקרובה.

יעקב טסלר: ד"ר ציון שלוסברג נמצא איתנו?

יעקב טסלר: ד"ר שלוסברג, בבקשה, ממש בדקה-שתיים.

יעקב טסלר: שלום לך, צהריים טובים.

ציון שלוסברג: שלום שלום.

ציון שלוסברג: אז תודה, כבוד היושב ראש, הרב טסלר, וכבוד חבר הכנסת החדש, הרב חסיד, בעזרת ה' שתצליחו שניכם להיות שליחים טובים לעם ישראל.

יעקב טסלר: תודה.

ציון שלוסברג: במילה-שתיים.

ציון שלוסברג: אני מנהל את המחלקה לאוכלוסיות מיוחדות במשרד הבריאות ואני רוצה לתת קצת פרספקטיבה נוספת מצד המשרד לגבי ההתנהלות.

ציון שלוסברג: אני תושב בני ברק, חי ועובד עם מרפאה עמוסה, כולל רופאם של חלק מגדולי ישראל שהוזכרו שמותיהם פה.

ציון שלוסברג: אני מכיר וחי את הציבור, אני מקורב לבתיהם של גדולי ישראל והרבה ממה שהושג ברמת השטח, קיבי מכיר אותי, היה הרבה בזכות עבודת שטח ואני אתן כמה דוגמאות.

ציון שלוסברג: בתקופה של הגל הראשון המשנה למנכ"ל אצלנו, איתמר גרוטו, הקים חפ"ק משלו ואני הייתי אחראי על הדסק החרדי, אז התחלנו וייסדנו, עוד בהתחלה כשרוני נומה נכנס לבני ברק, איזה שהוא חפ"ק מקומי שעבד מול הקופות וההבנה שהתפיסה צריכה להיות של אנשי שטח מהקופות שמכירים את הציבור על מנת להניע את האנשים לכיוון המלוניות.

ציון שלוסברג: בהמשך כמובן, למי שמכיר, הבאנו את מתווה חזרת הישיבות בצורה בטוחה בצורת קפסולות.

ציון שלוסברג: עשינו 3,000 קילומטר בכל רחבי הארץ של לעבור מיישוב חרדי ליישוב חרדי ומישיבה לישיבה בשביל באמת בסוף לבסס אמת מקצועית ברמה הזאת שהאוכלוסייה יכולה להתחבר אליה.

ציון שלוסברג: וגם לאחרונה הנושא של הסקר הסרולוגי בעיריית בני ברק.

ציון שלוסברג: אני חושב שהעבודה צריכה להיות לא פחות מרמת ההסברה וכל מה שציינתם פה עד עכשיו, היא צריכה לצד ההתחברות לשטח להבין את הצרכים, כמו שאמר קיבי, מה כל רשות ורשות צריכה על פי האוכלוסייה, צריכים גם להבין שהעבודה בציבור שלנו צריכה להיעשות בשטח.

ציון שלוסברג: אמנם אני מנהל את המחלקה לאוכלוסיות מיוחדות במשרד הבריאות וכרופא חרדי אחראי על נושא - - -

יעקב טסלר: ד"ר ציון, אתה אמור להכיר מקרוב את, נקרא לזה את הניואנסים של המגזר החרדי, אני חייב לציין בהזדמנות הזו שאתה היית ממונה מטעם משרד הבריאות בנושא הקפסולות בישיבות ואנחנו ראינו הישג רב, בוודאי מי שמכיר את הנושא הזה, וברוך ה' אפשר לומר כמעט ללא נפגעים, וברגע שהדבר הזה יצא לדרך כל אחד מאיתנו אמר: זה יתפוס?

יעקב טסלר: לא יתפוס?

יעקב טסלר: איך זה יילך?

יעקב טסלר: אבל היהודי הזה, ד"ר ציון שלוסברג ירד, כמו שהוא ציין בתחילת דבריו, לגדולי ישראל, הוא הגיע והסביר להם את הרעיון הזה וזה הצליח מאוד במקומות האלה, וזה אחד הדברים שגרם גם שתהיה פחות תחלואה, שאם הם נמצאים בישיבות, במסגרת מסוימת, אז מנענו בדבר הזה גם.

יעקב טסלר: עוד משפט אחד אתה רוצה להוסיף?

יעקב טסלר: אני חייב להמשיך הלאה.

ציון שלוסברג: כן, אז אני רק רוצה לומר שבסוף לצד ההסברה צריך לעבוד בשטח מול האוכלוסייה ובוודאי שאם יש איזה נציג שמכיר את האוכלוסייה, עובד איתה יום יום, מכיר את רחשי הלב ומחובר לחצרות ולבתים הרלוונטיים, אני חושב שזה עוד ערוץ שצריך למנף אותו.

יעקב טסלר: תודה תודה.

יעקב טסלר: אני רוצה לפנות לדובר המשטרה, שבתאי גרברצ'יק.

יעקב טסלר: נמצא איתנו?

שבתאי גרברצ'יק: כן, בהחלט.

יעקב טסלר: שלום לך, צהריים טובים.

יעקב טסלר: אתה יודע מה זה מנחה קצרה?

שבתאי גרברצ'יק: אני יודע מה זה מנחה קצרה, אבל אצלנו נוהגים להגיד את הקורבנות קודם אז זה ייקח עוד דקה.

יעקב טסלר: אוקיי, קיבלת.

שבתאי גרברצ'יק: אני רוצה לדבר בכמה מילים על הדוקטרינה שאנחנו מנהלים כל הזמן מחודש אדר, למעשה מחודש מרץ, איך אנחנו במשטרת ישראל פועלים מול המגזר החרדי ואיך הדוברות שלנו מתנהלת.

שבתאי גרברצ'יק: למעשה אנחנו פועלים בשלושה צירים מקבילים.

שבתאי גרברצ'יק: הציר הראשון זה מחלקת האוכלוסיות שלנו שאוספת יום יום, שעה שעה, יום וליל, מכל הערים החרדיות את כל המידע שאפשר לאסוף, עם מפגשים עם רבנים, עם מעצבי דעת קהל, עם המש"קים שלנו והשוטרים ומפקדי התחנות כדי להעביר לנו מהם הלכי הרוח באותו רגע.

שבתאי גרברצ'יק: הציר השני שאנחנו מנהלים אותו מתחילת הדרך זה ציר שחייב לגבות אותנו כדוברים וזה הציר הרבני ההלכתי, כאשר גם הרב הראשי למשטרה, הרב רמי ברכיהו, גם מפקדי התחנות, מפקדי המחוזות וקצינים אחרים, לכל אורך הדרך ועד היום הזה מנהלים שיח עם הרבנים בהבנה שללא גושפנקא רבנית וללא פסיקה רבנית ואמירה רבנית, כל רב לקהילתו וכל אדמו"ר לחצרו, ואנחנו לא נצליח להעביר את המסרים ובסוף כל הדרך הזו אני, כדובר המשטרה למגזר הדתי והחרדי, מנקז את המידע הזה ומכין את המסרים ומדבר אל התקשורת.

שבתאי גרברצ'יק: עם איזה תקשורת אנחנו מדברים, המטרה שלי היא לנסות ולהגיע ל-100% מהציבור הדתי והחרדי, יש גם ציבור דתי ויש גם ציבור חרד"לי, שגם הוא לא צורך את כל הניו מדיה שאנחנו מכירים.

שבתאי גרברצ'יק: 100%, לא פחות.

שבתאי גרברצ'יק: לשם כך אני משתדל להקיף את כל צורות המדיה שאני מכיר, מהפרינט שאתה אמרת, שזה מדבר על כמות גדולה של עיתונות שיוצאת כל היום.

שבתאי גרברצ'יק: יותר מהמגזר החילוני יוצאת במגזר הדתי עיתונות יומית, חלקה אינטרנטית, יש לי למעלה מ-30 אתרי אינטרנט שאנחנו מגיעים אליהם, כמובן שעיתוני סוף השבוע, תחנות הרדיו החרדיות, קווי הנייעס, שמספקים מיליוני דקות האזנה, עלוני פרשת השבוע וכמובן דברים נוספים ודברים ייחודיים.

שבתאי גרברצ'יק: אחד הדברים שאני זיהיתי בעקבות המידע שקיבלתי מהשטח, למשל בעיר מודיעין עילית, שישנה קבוצה של עשרות אלפים שלא צורכת גם את המדיה הדתית והחרדית, אז איך אנחנו נעביר את המסר?

שבתאי גרברצ'יק: איך אנחנו בכלל נדבר איתם על אכיפה מצילת חיים?

שבתאי גרברצ'יק: לקחנו שבע ניידות, את ההקלטות לקחנו ממשרד הבריאות והתחלנו לגהץ את העיר הזאת בלי סוף עד שאני וידאתי שאחרון התושבים, לפי רכזים של שכונות, לפי עמותות שדיברתי איתן ולפי זה שהסתובבתי בשטח, מבין את המסרים שאנחנו נותנים.

שבתאי גרברצ'יק: הקמנו פאנל של מסבירנים, יש לנו שישה קצינים מהטובים במשטרת ישראל, שהם הנחמן שי שלנו, שעוברים בכל האולפנים, גם במדיה הכללית וגם במדיה החרדית, בכולם הם מתודרכים על ידי הדוברים הרלוונטיים, במקרה שלי זה הדוברות למגזר הדתי והחרדי, כדי לתת את כל מה שצריך למגזר הדתי והחרדי.

שבתאי גרברצ'יק: מפורים ועד היום הם עלו 44 פעמים במדיה החרדית, אותם מסבירים, אני מדבר על קצינים בדרגת תת ניצב וסגן ניצב.

שבתאי גרברצ'יק: אני, כמי שעובד מול התקשורת החרדית עליתי עד היום בצהריים 60 פעם, 60 פעם מה-31 במרץ בכל התקשורת החרדית וזה כולל מעבר לזה גם המון המון תדרוכים, המון המון שיחות שיש לנו עם עורכים ועם כתבים והמון המון רקע שאני נותן גם לרבנים וגם לכל מה ש - - -

יעקב טסלר: יישר כוח, שבתאי.

יעקב טסלר: תודה תודה.

יעקב טסלר: לפני שאני מגיע לסיום ולפני סיכום הדברים נמצא איתנו הרב רביץ, ראש מועצת קרית יערים.

חיים פיטוסי: אפשר להוסיף משהו?

יעקב טסלר: כן, חיים.

חיים פיטוסי: בדקתי את הנושא, אנחנו כן פרסמנו במגזר החרדי לגבי דמי אבטלה.

חיים פיטוסי: אני לא יודע למה זה לא הועבר אליך, אבל כן פרסמנו.

יעקב טסלר: לא אמרתי שלא פורסם, אמרתי שפורסם 13,000 שקלים.

יעקב טסלר: ככה מופיע אצלי.

חיים פיטוסי: לא, לא, לא, גם בעיתונות.

יעקב טסלר: אני שמח שזו טעות.

יעקב טסלר: בכמה פורסם?

חיים פיטוסי: בכסף אני לא יודע, אבל זה פורסם בעיתונות, בקו עיתונות דתית.

יעקב טסלר: תודה על התיקון, תודה.

יעקב טסלר: קודם כל אתה זריז, ככה צריך להיות.

חיים פיטוסי: זה מה שקיבלנו רק מלפ"מ.

יעקב טסלר: הרב רביץ נמצא איתנו?

יעקב טסלר: לא נמצא איתנו.

יעקב טסלר: רשות המסים נמצאים איתנו?

עידית לב זרחיה: כן, אני איתכם.

יעקב טסלר: שלום לך, צהריים טובים.

עידית לב זרחיה: שלום, צהריים טובים.

יעקב טסלר: אני לא יודע אם היית כל הזמן איתנו, עידית.

עידית לב זרחיה: הייתי כל הזמן.

יעקב טסלר: השאלה שהפניתי לביטוח הלאומי, חבל לחזור בגלל שאנחנו רוצים לסיים, מה היה ברשות המסים במגזר החרדי?

יעקב טסלר: האם פורסם?

עידית לב זרחיה: אז אני אגיד כמה דברים, אני אשתדל להיות קצרה, כי אני מבינה שאנחנו לקראת סוף הדיון.

עידית לב זרחיה: נמצאת פה גם נציגת משרד האוצר.

עידית לב זרחיה: את הטיפול בהסברה והדברור למגזר החרדי אנחנו מחלקים לשני חלקים, הודעות לעיתונות, ריאיונות, כל מה שקשור בדברור, ניתן שם דגש מיוחד, אין הודעה לעיתונות שיצאה שלא יצאה גם למגזר החרדי, רובן ככולן פורסמו, מתוך 30 ומשהו הודעות אולי שלוש לא באו לידי ביטוי במגזר.

עידית לב זרחיה: גם הפרסום, עשינו את הקמפיינים כמסגרת הקמפיינים הפרסומיים של הממשלה בעניין הקורונה, במהלך משותף עם משרד ראש הממשלה ומשרד האוצר.

עידית לב זרחיה: דבר חשוב שכדאי להתייחס אליו זה בסוף מבחן התוצאה, כי בסוף בסוף כל הפרסום על המענקים, על ארכות בתשלומים וכו', בסוף השאלה האם הפרסום הזה, ההסברה הזאת, הגיעו לציבור, הגיעו לעסקים וכשאני מסתכלת על נתוני המימוש של המענקים לעצמאים - -

יעקב טסלר: אז אתם שבעי רצון?

יעקב טסלר: את אומרת שזה עבד?

עידית לב זרחיה: - - פעימה אחת, שתיים ושלוש, אנחנו רואים נתוני מימוש מאוד דומים לנתונים באוכלוסייה הכללית.

עידית לב זרחיה: אם אני מדברת על הפעימה הראשונה, באוכלוסייה הכללית אנחנו מדברים על אחוז מימוש של 85% אז אם אני לקחתי שלוש ערים חרדיות כמו בני ברק, אלעד, מודיעין, כדי לקבל תחושה, אז הממוצע שלהם הוא 82%.

עידית לב זרחיה: הפעימה השנייה הממוצע הוא 64% ובאותן ערים הממוצע הוא 71%, אפילו גבוה יותר במגזר הכללי, וכך גם בפעימה השלישית, במגזר הכללי 61% ובמגזר החרדי 72%.

עידית לב זרחיה: אז אנחנו רואים שהמידע הגיע ליעדו.

עידית לב זרחיה: ועוד דבר שחשוב לי לציין, מאחר שכל הגשת הבקשות למענקים נעשתה בצורה מקוונת דרך אתר רשות המסים היינו מוטרדים מהשאלה האם יש אנשים שלא תהיה להם נגישות לאפשרות להגיש בקשה ובמיוחד לצורך זה פתחנו בכל משרדי הרשות, משרדי מס הכנסה, עמדות מיוחדות ונציגים שסייעו לאנשים שאין להם בבית מחשב, אין להם גישה, גם לא בטלפון למערכת הזאת והם סייעו להם להגיש את הבקשה.

יעקב טסלר: תודה.

פיני יצחקי: אם יורשה לי רק להוסיף משהו, ברשותך, היושב ראש.

פיני יצחקי: אני חושבת שמה שעידית, דוברת רשות המסים, אמרה עכשיו, אני חושב שהוא מעיד אולי טוב מכול על העניין, שלא הכול נמדד תמיד דרך החור של הגרוש.

פיני יצחקי: 13,000 שקלים הוקצבו פה, אמרת, אבל אם בסופו של דבר - - -

יעקב טסלר: הבאתי כדוגמה.

פיני יצחקי: אחוז המימוש של הפונים, בתוצאה, הוא אותו דבר או אפילו יותר בחלק - - -

יעקב טסלר: אבל אנחנו לא יכולים לדעת מראש מה תהיה התוצאה ואנחנו לא יכולים להסתמך על זה.

פיני יצחקי: בסדר, היא גם סיפרה איך.

פיני יצחקי: אני גם מניח שעל פי הפילוחים המקצועיים יודעים שבעלי עסקים גם מהמגזר החרדי, ברוב העסקים יש מחשב, יש טלפונים וכו', אני לא יודע, אבל אני חושב שהדבר הזה הוא נכון.

פיני יצחקי: עם זאת, ולקראת סיום כל מה שנאמר, אני חושב שנאמרו פה דברים מאוד חשובים בדיון הזה, הדיון הזה הוא מבורך, אנחנו נעשה את החשיבה שלנו, העלו פה דברים שגם אולי לא ידענו, שנסתתרו מעינינו, או שבחרנו במודע או שלא - - -

יעקב טסלר: זו המטרה שלנו, יש לנו מטרה אחת.

פיני יצחקי: נכון.

פיני יצחקי: יש לנו כמה פורומי חשיבה ואסטרטגיה, גם בתחומי הבריאות, שזה מה שבאמת עינב וחיים מנהלים, וגם בתחומים הנוספים, אני עובד מול רשות המסים ומשרד האוצר בשאר הדברים הללו, נעשה חשיבה והפקת לקחים מכאן ולהבא ונקווה שבאמת נצליח.

פיני יצחקי: שלא נזדקק ושיהיו לנו רק בשורות טובות לכולם.

יעקב טסלר: אמן ואמן, תודה.

יעקב טסלר: מילת סיכום, חיים, אתה רוצה להגיד מילה לפני שאני אסכם?

חיים גריידינגר: כן.

חיים גריידינגר: קודם כל אני מודה לך, אדוני היושב ראש, על הדיון.

חיים גריידינגר: אני רוצה להגיד תודה, שוב, לכל האנשים שהיו חלק מהדבר הזה ואני חושב שגם ההערות שאמרת ייושמו.

חיים גריידינגר: אני לא יודע אם אני אהיה חלק מהמערך שיטפל בהמשך הדרך בעניין הזה או לא, אבל בכל מקרה הדברים האלה יועברו ואני גם אדאג באופן אישי להעביר אליך בהמשך, אם תרצה, גם נתונים נוספים ככל שיהיו לך שאלות לגבי דברים שעשינו.

חיים גריידינגר: ותודה לך על הדיון הזה.

יעקב טסלר: תודה.

יעקב טסלר: אני באמת לסיכום רוצה להודות לכל המשתתפים ולהודות לצוות הנפלא שעשו עד היום את כל הדברים האלה.

יעקב טסלר: אין ספק שכל אחד מאיתנו מתכוון לעשות את המקסימום וכל אחד מאיתנו מבין שאנחנו נמצאים באירוע של הצלת חיים וכדי להציל חיים אנחנו צריכים לחשוב איך אנחנו יכולים להיות עוד יותר טובים.

יעקב טסלר: אני חושב, תקנו אותי, אנחנו בדיון פתוח, א', לקחת את הדברים שנאמרו פה, שצריכים להשקיע במקום מסוים שנמצאים יותר אנשים, ב', בערים שכרגע אנחנו יודעים שיש שם תחלואה יותר גבוהה, להשקיע שם ספציפית.

יעקב טסלר: איך להגיע?

יעקב טסלר: אני לא אומר לכם איך להגיע בתוך הערים האלה, אתם במשרד הבריאות יכולים כבר לדעת את הנתונים כמה ימים קודם.

יעקב טסלר: כמו שהתקשרו לכל עיר ועיר או לראש העיר ואמרו להם: תדע לך, אתם מתקרבים ליעד.

יעקב טסלר: אז לעשות פעילות מסוימת שזה לא רלוונטי לצורך העניין בעיר באילת, לא רלוונטי שם, להתמקד שם.

יעקב טסלר: את הפרסומים שצריך להיות, זה חייב להיות יום יומי.

יעקב טסלר: הרי אם אנחנו מדברים בהצלת חיים, כמו שאמרתי בתחילת דבריי, זה לא קמפיין שמשווקים איזה מוצר שעושים את הקמפיין בסוף שבוע ואז יותר יש חשיפה למדיה, אנשים יותר שומעים, יש להם יותר זמן, פה זה לא העניין כרגע של יותר זמן או פחות זמן, יום יום.

יעקב טסלר: אם אנחנו נטפטף ונגיע לכל היעדים, ילדים, מבוגרים, קבוצות סיכון, בערים המסוימות אנחנו נוכל בעזרת ה' לנצח את הנגיף.

יעקב טסלר: בהזדמנות זו אני רוצה להודות לגב' אוריאנה אלמסי מהממ"מ.

יעקב טסלר: עבדת קשה, הבאת לנו את כל החומרים ובזכותכם התחלתי ללמוד, להבין.

יעקב טסלר: כמו שאמרתי, יוליה לא נמצאת כאן, אני יכול להגיד שאני תלמיד חדש ומגיע לך תודה.

יעקב טסלר: ולך, ידידי בועז.

בועז סטמבלר: אני העברתי לה את החומרים.

יעקב טסלר: תודה לך, תודה לכולם.

יעקב טסלר: רוח הקודש אין לי, אז ככה שאני לא יודע.

יעקב טסלר: אז, אנשים נפלאים, ובואו נמשיך הלאה לעבוד ביחד.

יעקב טסלר: כולנו מבינים אחד את השני, יש לנו מטרה משותפת, לכולם, ובואו נעשה את ההדגשים ובפעם הבאה שאנחנו נפגשים - - -

בועז סטמבלר: לא יהיה קורונה בעזרת ה'.

יעקב טסלר: הלוואי, הלוואי.

יעקב טסלר: בכוונה דילגתי על כמה תשובות לשאלות ששאלתי, איך נערכים, מה עושים, תכניות, אני לא שם.

יעקב טסלר: אני מציין פה, אם אנחנו נראה בהמשך שהעניינים זורמים והדברים חלחלו הכול טוב, אם לא, ניפגש שוב.

יעקב טסלר: תודה רבה.

עינב שימרון: אני מציעה שניפגש שוב בכל מקרה.

יעקב טסלר: ודאי.

יעקב טסלר: תודה, עינב.

יעקב טסלר: תודה.